-----------------------------------------------------------------------
  ส่วนที่ 1 การประกอบธุรกิจ

  -----------------------------------------------------------------------

นโยบายในการดำเนินงานของบริษัทฯ

บริษัทฯ ประกอบธุรกิจใหญ่ๆ 2 ประเภท ดังนี้

(1) SOLID FUEL :
    ประกอบธุรกิจผลิตและจำหน่ายถ่านหินทั้งในประเทศและต่างประเทศเป็นธุรกิจหลัก (CORE
    BUSINESS)
    โดยมีเหมืองถ่านหินเป็นฐานในการผลิตและจำหน่ายอยู่ในประเทศอินโดนีเซียและมีธุรกิจการขนส่งทางทะเลอยู่ในประเทศสิงคโปร์
    ซึ่งจะช่วยสนับสนุนและบริหารการขนส่งถ่านหินที่นำเข้ามาจำหน่ายในประเทศและหรือส่งไปจำหน่ายยังประเทศอื่นได้อย่างมีประสิทธิภาพ

(2) LIQUID BIO-FUEL :
    ประกอบธุรกิจผลิตและจำหน่ายเอทานอลเพื่อใช้เป็นเชื้อเพลิงในประเทศไทยเป็นธุรกิจรอง
    (SECONDARY CORE BUSINESS)
    โดยมีโรงงานเอทานอลเป็นฐานในการผลิตและจำหน่ายอยู่ที่อำเภอด่านช้าง จังหวัดสุพรรณบุรี

โครงสร้างการประกอบธุรกิจในภาพรวม

ความเป็นมา

-   บริษัท ลานนารีซอร์สเซส จำกัด (มหาชน) เดิมชื่อ บริษัท ลานนาลิกไนต์ จำกัด (มหาชน)
    ได้จดทะเบียนจัดตั้งบริษัทจำกัดโดยใช้ชื่อว่า บริษัท ลานนาลิกไนต์ จำกัด เมื่อวันที่ 4 ตุลาคม
    2528 โดยมีวัตถุประสงค์เพื่อเข้าทำสัญญาเช่าช่วงการทำเหมืองถ่านลิกไนต์บ้านป่าคา อำเภอลี้
    จังหวัดลำพูนจากกรมพัฒนาพลังงานทดแทนและอนุรักษ์พลังงานเมื่อวันที่ 11 พฤจิกายน 2528
    มีกำหนดเวลา 20 ปี จนถึงวันที่ 11 พฤศจิกายน 2548

-   บริษัท ลานนาลิกไนต์ จำกัด ได้จดทะเบียนแปรสภาพเป็นบริษัทมหาชนจำกัด โดยใช้ชื่อว่า
    “บริษัท ลานนาลิกไนต์ จำกัด (มหาชน)” เมื่อวันที่ 29 ธันวาคม 2535
    โดยได้รับอนุญาตจากกระทรวงการคลังให้นำหุ้นสามัญเข้าจดทะเบียนซื้อขายในตลาดหลักทรัพย์แห่งประเทศไทยเมื่อวันที่
    12 กรกฎาคม 2537 ปัจจุบันถูกจัดอยู่ในกลุ่มทรัพยากร (หมวดพลังงานและสาธารณูปโภค)
    และได้จดทะเบียนเปลี่ยนชื่อบริษัทใหม่เป็น “บริษัท ลานนารีซอร์สเซส จำกัด (มหาชน)”
    เมื่อวันที่ 17 พฤษภาคม 2544

-   บริษัท ลานนารีซอร์สเซส จำกัด (มหาชน) ได้เข้าไปลงทุนซื้อหุ้นสามัญใน UNITED BULK
    SHIPPING PTE LTD แห่งประเทศสิงคโปร์ในปี 2539 คิดเป็นร้อยละ 49
    ของทุนที่เรียกชำระแล้วเพื่อประกอบธุรกิจการขนส่งสินค้าทางทะเล

-   บริษัท ลานนารีซอร์สเซส จำกัด(มหาชน)ได้เข้าไปลงทุนซื้อหุ้นสามัญในLANNA (SINGAPORE)
    PTE LTD แห่งประเทศสิงคโปร์ในปี 2540 คิดเป็นร้อยละ 100
    ของทุนที่เรียกชำระแล้วเพื่อประกอบธุรกิจด้านการลงทุนในกิจการเหมืองแร่ถ่านหิน
    และสาธารณูปโภคในต่างประเทศ (HOLDING COMPANY)
    และได้จดทะเบียนเลิกกิจการและชำระบัญชี LANNA (SINGAPORE) PTE. LTD
    เสร็จเรียบร้อยแล้วเมื่อวันที่ 28 มิถุนายน 2555
    เพื่อปรับโครงสร้างการลงทุนในบริษัทย่อยให้มีประสิทธิภาพมากยิ่งขึ้น

-   LANNA (SINGAPORE) PTE LTD ได้เข้าไปลงทุนซื้อหุ้นสามัญใน PT. LANNA HARITA
    INDONESIA แห่งประเทศอินโดนีเซียในปี 2541 คิดเป็นร้อยละ 55
    ของทุนที่เรียกชำระแล้วเพื่อลงทุนทำเหมืองถ่านหินแหล่งที่ 1 ในประเทศอินโดนีเซีย
    โดยได้ผลิตถ่านหินออกจำหน่ายตั้งแต่ปลายปี 2544 เป็นต้นมา และต่อมาในปี 2550
    ได้โอนขายหุ้นสามัญทั้งหมดใน PT. LANNA HARITA INDONESIA ให้บริษัท
    ลานนารีซอร์สเซส จำกัด (มหาชน) เข้าไปถือหุ้นโดยตรง

-   บริษัท ลานนารีซอร์สเซส จำกัด (มหาชน) ได้เข้าไปลงทุนซื้อหุ้นสามัญในบริษัท ไทย อะโกร
    เอ็นเนอร์ยี่ จำกัด (มหาชน) ในปี 2546 คิดเป็นร้อยละ 75
    ของทุนที่เรียกชำระแล้วและเพิ่มขึ้นเป็นร้อยละ 75.75 ของทุนที่ชำระแล้ว ในปี 2548
    เพื่อประกอบธุรกิจผลิตและจำหน่ายเอทานอล (แอลกอฮอล์บริสุทธิ์ 99.5%)
    เพื่อใช้เป็นเชื้อเพลิงสำหรับรถยนต์เรื่อยมาจนถึงปัจจุบัน

-   LANNA (SINGAPORE) PTE LTD ได้เข้าไปลงทุนซื้อหุ้นสามัญใน PT. CITRA HARITA
    MINERAL แห่งประเทศอินโดนีเซียในปี 2547 คิดเป็นร้อยละ 55
    ของทุนที่ชำระแล้วเพื่อลงทุนทำเหมืองถ่านหินแหล่งที่ 2 ในประเทศอินโดนีเซีย
    โดยได้ผลิตถ่านหินออกจำหน่ายตั้งแต่ปลายปี 2548 เป็นต้นมา ต่อมาในปี 2550
    ได้โอนขายหุ้นสามัญทั้งหมดใน PT. CITRA HARITA MINERAL ให้บริษัท ลานนารีซอร์สเซส
    จำกัด (มหาชน) เข้าไปถือหุ้นโดยตรง โดย PT. CITRA HARITA MINERAL
    ต้องหยุดการทำเหมืองถ่านหินแหล่งที่ 2 ในปี 2551
    เนื่องจากศาลฎีกาแห่งประเทศอินโดนีเซียสั่งเพิกถอนสัมปทานอันเป็นข้อพิพาทระหว่างภาครัฐกับผู้ถือสัมปทานเดิมและต่อมาเมื่อวันที่
    17 เมษายน 2555 ที่ประชุมคณะกรรมการบริษัทฯ
    ได้มีมติให้จดทะเบียนเลิกกิจการและชำระบัญชี

-   บริษัท ลานนารีซอร์สเซส จำกัด (มหาชน) และ LANNA (SINGAPORE) PTE.LTD.
    ได้จัดตั้งบริษัท PT. LANNA MINING SERVICES ในประเทศอินโดนีเซียในปี 2549
    คิดเป็นสัดส่วนการถือหุ้นร้อยละ 100 ของทุนที่ชำระแล้ว
    เพื่อประกอบธุรกิจถ่านหินในประเทศอินโดนีเซียโดยเข้าไปพัฒนาเหมืองถ่านหินแหล่งที่ 3
    ในเขตสัมปทาน CCOW III ของ PT. SINGLURUS PRATAMA เป็นลำดับแรกและต่อมาในปี
    2553 LANNA (SINGAPORE) PTE. LTD. ได้โอนขายหุ้นสามัญใน PT. LANNA MINING
    SIREVICES ให้ UNITED BULK SHIPPING PTE LTD. ซึ่งเป็นบริษัทร่วมเข้าไปถือหุ้นแทน
    ปัจจุบันบริษัท ลานนารีซอร์สเซส จำกัด (มหาชน) ถือหุ้นใน PT. LANNA MINING
    SERVICES ร้อยละ 99.95 ของทุนที่ชำระแล้วและ UNITED BULK SHIPPING PTE LTD.
    ถือหุ้นใน PT. LANNA MINING SERVICES ร้อยละ 0.05 ของทุนที่ชำระแล้ว

-   LANNA (SINGAPORE) PTE.LTD. ได้เข้าไปถือหุ้นสามัญ PT. SINGLURUS PRATAMA
    ซึ่งเป็นเจ้าของสัมปทานเหมืองถ่านหินแหล่งที่ 3 ในประเทศอินโดนีเซียในปี 2551 จำนวน
    5,168 หุ้นคิดเป็นร้อยละ 65 ของทุนที่ชำระแล้วและต่อมาในปี 2552
    ก็ได้โอนขายหุ้นสามัญทั้งหมดใน PT. SINGLURUS PRATAMA ให้บริษัท ลานนารีซอร์สเซส
    จำกัด (มหาชน) เข้าไปถือหุ้นโดยตรง

การเปลี่ยนแปลงที่สำคัญในรอบปีที่ผ่านมา

-   ที่ประชุมใหญ่สามัญผู้ถือหุ้นบริษัท ลานนารีซอร์สเซส จำกัด (มหาชน)(“ลานนา”) ประจำปี
    2556 เมื่อวันที่ 22 เมษายน 2556 ได้มีมติเพิ่มทุนโดยออกหุ้นสามัญใหม่จำนวน
    175,000,000 หุ้นมูลค่าที่ตราไว้หุ้นละ 1 บาท เพื่อรองรับการจ่ายหุ้นปันผลจำนวน
    175,000,000 บาท ทำให้ทุนจดทะเบียนเดิมจำนวน 350,000,000 บาทเพิ่มขึ้นเป็น
    525,000,000 บาท ต่อมา ที่ประชุมวิสามัญผู้ถือหุ้นลานนาครั้งที่ 1/2556 เมื่อวันที่ 18
    กันยายน 2556 ได้มีมติลดทุนจดทะเบียนโดยการตัดหุ้นสามัญที่ไม่ได้จำหน่ายจำนวน 321 หุ้น
    ทำให้ทุนจดทะเบียนและทุนที่เรียกชำระแล้วลดลงเหลือ 524,999,679 บาท

-   ที่ประชุมวิสามัญผู้ถือหุ้นลานนา ครั้งที่ 1/2556 เมื่อวันที่ 18 กันยายน 2556
    ได้อนุมัติแผนการนำบริษัท ไทย อะโกร เอ็นเนอร์ยี่ จำกัด (มหาชน) (“ไทยอะโกรฯ”)
    ซึ่งเป็นบริษัทย่อยที่ประกอบธุรกิจผลิตและจำหน่ายเอทานอลเป็นเชื้อเพลิงเข้าจดทะเบียนในตลาดหลักทรัพย์แห่งประเทศไทย
    (SPIN-OFF PLAN) โดยการออกหุ้นสามัญเพิ่มทุนของไทยอะโกรฯ เองจำนวน
    200,000,000 หุ้นและนำหุ้นสามัญไทยอะโกรฯ ที่ลานนาถืออยู่เดิมจำนวน 96,037,733
    หุ้นรวมเป็น 296,037,733 หุ้นเพื่อนำออกจำหน่ายให้ประชาชนทั่วไปเป็นครั้งแรก (INITIAL
    PUBLIC OFFERING) จำนวน 191,000,000 หุ้นคิดเป็นร้อยละ 64.52
    ของจำนวนหุ้นที่เสนอขายและจำหน่ายให้ผู้ถือหุ้นของลานนาตามสัดส่วนการถือหุ้นในลานนา
    (PRE-EMPTIVE RIGHT) จำนวน 105,037,733 หุ้นคิดเป็นร้อยละ 35.48
    ของจำนวนหุ้นที่เสนอขายเพื่อนำเงินที่ได้รับไปใช้ในการลงทุนเพิ่มประสิทธิภาพด้านการผลิตและการจำหน่ายเอทานอลและใช้เป็นเงินทุนหมุนเวียนในการดำเนินงานในอนาคต
    คาดว่าจะเกิดรายการในปี 2557 ซึ่งจะทำให้สัดส่วนการถือหุ้นของลานนาในไทยอะโกรฯ
    ลดลงจากร้อยละ 75.75 เหลือร้อยละ 51 ของทุนที่ชำระแล้วหลังจากดำเนินการตาม
    SPIN-OFF PLAN สำเร็จเสร็จสิ้นแล้วแต่ไทยอะโกรฯ
    ยังคงมีสถานะเป็นบริษัทย่อยของลานนาอยู่เช่นเดิม

บริษัทฯ
จะเน้นการประกอบธุรกิจและการลงทุนที่จะสร้างความเจริญเติบโตที่มีคุณภาพเพื่อความยั่งยืนและมั่นคงในธุรกิจของบริษัทฯ
ในระยะยาวโดยคณะกรรมการได้กำหนดวิสัยทัศน์ (VISION) คุณค่า (CORE VALUE) และพันธกิจ
(MISSION) ในการประกอบธุรกิจหลักไว้ดังนี้

การลงทุนในบริษัทย่อยและบริษัทร่วม

บริษัทฯ มีการลงทุนในบริษัทย่อยซึ่งถือหุ้นทั้งทางตรงและทางอ้อมในสัดส่วนที่เกินกว่าร้อยละ 50
ของทุนที่ชำระแล้วจำนวน 5 บริษัท และลงทุนในบริษัทร่วมซึ่งถือหุ้นทางตรงในสัดส่วนที่ต่ำกว่าร้อยละ
50 ของทุนที่ชำระแล้ว จำนวน 1 บริษัท โดยมีโครงสร้างการลงทุนในบริษัทย่อยและบริษัทร่วม ณ
วันที่ 31 ธันวาคม 2556 ดังนี้

หมายเหตุ : (1)
สัดส่วนการถือหุ้นในแต่ละบริษัทดังกล่าวในตารางข้างต้นนั้นเป็นหุ้นที่มีสิทธิออกเสียงทั้งหมด
โดยไม่มีข้อจำกัดใดๆ ทั้งสิ้น

  (2) นโยบายการลงทุนในบริษัทย่อยและบริษัทร่วมให้ดูรายละเอียดในหน้าที่ 55
  ของรายงานฉบับนี้

  บริษัท ไทย อะโกร เอ็นเนอร์ยี่ จำกัด (มหาชน) (จดทะเบียนในประเทศไทย)

+---------------+---+----------------------------------------------------+
|   สถานที่ตั้ง     | : | 888/114 อาคารมหาทุนพลาซ่า ชั้น 11 ถนนเพลินจิต แขวงลุมพินี   |
|               |   | เขตปทุมวันกรุงเทพมหานคร 10330 โทร : 02-627-3890-94    |
|               |   | โทรสาร : 02-627-3888-89                            |
+---------------+---+----------------------------------------------------+
|   ประเภทธุรกิจ  | : | ผลิตและจำหน่ายเอทานอล (แอลกอฮอล์บริสุทธิ์ 99.5%)          |
|               |   | เพื่อใช้เป็นเชื้อเพลิง                                    |
+---------------+---+----------------------------------------------------+
|   ทุนจดทะเบียน  | : | หุ้นสามัญ 1,000,000,000 หุ้น มูลค่าหุ้นละ 1.- บาท เป็นเงิน    |
|               |   | 1,000,000,000.- บาท                                |
+---------------+---+----------------------------------------------------+
|   ทุนที่ชำระแล้ว  | : | หุ้นสามัญ 800,000,000 หุ้น มูลค่าหุ้นละ 1.- บาท เป็นเงิน      |
|               |   | 800,000,000.- บาท                                  |
+---------------+---+----------------------------------------------------+
|   กา          | : | หุ้นสามัญ 606,037,733 หุ้น มูลค่าหุ้นละ 1.-บาท เป็นเงิน       |
| รถือหุ้นของบริษัทฯ |   | 606,037,733.- บาท                                  |
|               |   |                                                    |
|               |   | คิดเป็นสัดส่วนการถือหุ้นทางตรงร้อยละ 75.75 ของทุนที่ชำระแล้ว   |
+---------------+---+----------------------------------------------------+

  PT. LANNA MINING SERVICES (จดทะเบียนในประเทศอินโดนีเซีย)

+----------------+---+---------------------------------------------------+
| สถานที่ตั้ง        | : | KAWASAN BISNIS GRANADHA 8^(th) FLOOR              |
|                |   |                                                   |
|                |   | JL. JEND SUDIRMAN KAV.50 JAKARTA 12930 INDONESIA  |
|                |   |                                                   |
|                |   | TEL : 62 (21) 2553-9313 FAX : 62 (21) 2553-9314   |
+----------------+---+---------------------------------------------------+
| ประเภทธุรกิจ     | : | ซื้อขายถ่านหิน                                        |
+----------------+---+---------------------------------------------------+
| ทุนจดทะเบียน     | : | หุ้นสามัญ 21,000 หุ้น มูลค่าหุ้นละ 100 ดอลลาร์สหรัฐอเมริกา    |
|                |   |                                                   |
|                |   | เป็นเงิน 2,100,000 ดอลลาร์สหรัฐอเมริกา                 |
+----------------+---+---------------------------------------------------+
| ทุนที่ชำระแล้ว     | : | หุ้นสามัญ 21,000 หุ้น มูลค่าหุ้นละ 100 ดอลลาร์สหรัฐอเมริกา    |
|                |   |                                                   |
|                |   | เป็นเงิน 2,100,000 ดอลลาร์สหรัฐอเมริกา                 |
+----------------+---+---------------------------------------------------+
| ก              | : | หุ้นสามัญ 20,990 หุ้น มูลค่าหุ้นละ 100 ดอลลาร์สหรัฐอเมริกา    |
| ารถือหุ้นของบริษัทฯ |   |                                                   |
|                |   | เป็นเงิน 2,099,900 ดอลลาร์สหรัฐอเมริกา คิดเป็นสัดส่วนการ   |
|                |   |                                                   |
|                |   | ถือหุ้นทางตรงและทางอ้อมร้อยละ 99.975 ของทุนที่ชำระแล้ว     |
+----------------+---+---------------------------------------------------+

  PT. SINGLURUS PRATAMA (จดทะเบียนในประเทศอินโดนีเซีย)

+----------------+---+---------------------------------------------------+
| สถานที่ตั้ง        | : | KAWASAN BISNIS GRANADHA 8^(th) FLOOR              |
|                |   |                                                   |
|                |   | JL. JEND SUDIRMAN KAV.50 JAKARTA 12930 INDONESIA  |
|                |   |                                                   |
|                |   | TEL : 62 (21) 2553-5036 FAX : 62 (21) 2553-9821   |
+----------------+---+---------------------------------------------------+
| ประเภทธุรกิจ     | : | ผลิตและจำหน่ายถ่านหิน                                 |
+----------------+---+---------------------------------------------------+
| ทุนจดทะเบียน     | : | หุ้นสามัญ 7,950 หุ้นมูลค่าหุ้นละ 1,000,000 รูเปียะห์อินโดนีเซีย  |
|                |   |                                                   |
|                |   | เป็นเงิน 7,950,000,000 รูเปียะห์อินโดนีเซีย               |
+----------------+---+---------------------------------------------------+
| ทุนที่ชำระแล้ว     | : | หุ้นสามัญ 7,950 หุ้นมูลค่าหุ้นละ 1,000,000 รูเปียะห์อินโดนีเซีย  |
|                |   |                                                   |
|                |   | เป็นเงิน 7,950,000,000 รูเปียะห์อินโดนีเซีย               |
+----------------+---+---------------------------------------------------+
| ก              | : | หุ้นสามัญ 5,168 หุ้นมูลค่าหุ้นละ 1,000,000 รูเปียะห์อินโดนีเซีย  |
| ารถือหุ้นของบริษัทฯ |   |                                                   |
|                |   | เป็นเงิน 5,168,000,000 รูเปียะห์อินโดนีเซีย คิดเป็นสัดส่วนการ |
|                |   |                                                   |
|                |   | ถือหุ้นทางตรงร้อยละ 65 ของทุนที่ชำระแล้ว                  |
+----------------+---+---------------------------------------------------+

PT. LANNA HARITA INDONESIA (จดทะเบียนในประเทศอินโดนีเซีย)

+-------------+---+-------------------------------------------------------+
| สถานที่ตั้ง     | : | KAWASAN BISNIS GRANADHA 8^(th) FLOOR                  |
|             |   |                                                       |
|             |   | JL. JEND SUDIRMAN KAV.50 JAKARTA 12930 INDONESIA      |
|             |   |                                                       |
|             |   | TEL : 62 (21) 2553-9313 FAX : 62 (21) 2553-9314       |
+-------------+---+-------------------------------------------------------+
| ประเภทธุรกิจ  | : | ผลิตและจำหน่ายถ่านหิน                                     |
+-------------+---+-------------------------------------------------------+
| ทุนจดทะเบียน  | : | หุ้นสามัญ 10,500 หุ้น มูลค่าหุ้นละ 1,000 ดอลลาร์สหรัฐอเมริกา      |
|             |   |                                                       |
|             |   | เป็นเงิน 10,500,000 ดอลลาร์สหรัฐอเมริกา                    |
+-------------+---+-------------------------------------------------------+
| ทุนที่ชำระแล้ว  | : | หุ้นสามัญ 8,000 หุ้น มูลค่าหุ้นละ 1,000 ดอลลาร์สหรัฐอเมริกา       |
|             |   |                                                       |
|             |   | เป็นเงิน 8,000,000 ดอลลาร์สหรัฐอเมริกา                     |
+-------------+---+-------------------------------------------------------+
| การถ        | : | หุ้นสามัญ 4,400 หุ้น มูลค่าหุ้นละ 1,000 ดอลลาร์สหรัฐอเมริกา       |
| ือหุ้นของบริษัทฯ |   |                                                       |
|             |   | เป็นเงิน 4,400,000 ดอลลาร์สหรัฐอเมริกา                     |
|             |   | คิดเป็นสัดส่วนการถือหุ้นทางตรงร้อยละ 55 ของทุนที่ชำระแล้ว         |
+-------------+---+-------------------------------------------------------+

PT. CITRA HARITA MINERAL (จดทะเบียนในประเทศอินโดนีเซีย)

+-------------+---+-------------------------------------------------------+
| สถานที่ตั้ง     | : | KAWASAN BISNIS GRANADHA 8^(th) FLOOR                  |
|             |   |                                                       |
|             |   | JL. JEND SUDIRMAN KAV.50 JAKARTA 12930 INDONESIA      |
|             |   |                                                       |
|             |   | TEL : 62 (21) 2553-9313 FAX : 62 (21) 2553-9314       |
+-------------+---+-------------------------------------------------------+
| ทุนจดทะเบียน  | : | หุ้นสามัญ 1,000 หุ้น มูลค่าหุ้นละ 107.64262 ดอลลาร์สหรัฐอเมริกา   |
|             |   |                                                       |
|             |   | เป็นเงิน 107,642.62 ดอลลาร์สหรัฐอเมริกา                    |
+-------------+---+-------------------------------------------------------+
| ทุนที่ชำระแล้ว  | : | หุ้นสามัญ 1,000 หุ้น มูลค่าหุ้นละ 107.64262 ดอลลาร์สหรัฐอเมริกา   |
|             |   |                                                       |
|             |   | เป็นเงิน 107,642.62 ดอลลาร์สหรัฐอเมริกา                    |
+-------------+---+-------------------------------------------------------+
| การถ        | : | หุ้นสามัญ 550 หุ้น มูลค่าหุ้นละ 107.64262 ดอลลาร์สหรัฐอเมริกา     |
| ือหุ้นของบริษัทฯ |   |                                                       |
|             |   | เป็นเงิน 59,203.44                                      |
|             |   | ดอลลาร์สหรัฐอเมริกาคิดเป็นสัดส่วนการถือหุ้นทางตรงร้อยละ 55       |
|             |   | ของทุนชำระแล้ว                                          |
+-------------+---+-------------------------------------------------------+
| สถานภาพ     | : | ปัจ                                                    |
|             |   | จุบันอยู่ระหว่างการจดทะเบียนเลิกบริษัทและชำระบัญชีเพื่อคืนทุนให้ผู้ถือหุ้น |
+-------------+---+-------------------------------------------------------+

UNITED BULK SHIPPING PTE. LTD. (จดทะเบียนในประเทศสิงคโปร์)

+-------------+---+-------------------------------------------------------+
| สถานที่ตั้ง     | : | 50 RAFFLES PLACE # 32-01 SINGAPORE LAND TOWER         |
|             |   |                                                       |
|             |   | SINGAPORE 049623 TEL : (65) 6536-5355 FAX : (65)      |
|             |   | 6536-2402                                             |
+-------------+---+-------------------------------------------------------+
| ประเภทธุรกิจ  | : | ขนส่งสินค้าทางทะเล                                       |
+-------------+---+-------------------------------------------------------+
| ทุนจดทะเบียน  | : | หุ้นสามัญ 1,000,000 หุ้น มูลค่าหุ้นละ 0.71429 ดอลลาร์สหรัฐอเมริกา |
|             |   |                                                       |
|             |   | เป็นเงิน 714,290 ดอลลาร์สหรัฐอเมริกา                       |
+-------------+---+-------------------------------------------------------+
| ทุนที่ชำระแล้ว  | : | หุ้นสามัญ 100,000 หุ้น มูลค่าหุ้นละ 0.71429 ดอลลาร์สหรัฐอเมริกา   |
|             |   |                                                       |
|             |   | เป็นเงิน 71,429 ดอลลาร์สหรัฐอเมริกา                        |
+-------------+---+-------------------------------------------------------+
| การถ        | : | หุ้นสามัญ 49,000 หุ้น มูลค่าหุ้นละ 0.71429 ดอลลาร์สหรัฐอเมริกา    |
| ือหุ้นของบริษัทฯ |   |                                                       |
|             |   | เป็นเงิน 35,000                                         |
|             |   | ดอลลาร์สหรัฐอเมริกาคิดเป็นสัดส่วนการถือหุ้นทางตรงร้อยละ 49       |
|             |   | ของทุนที่ชำระแล้ว                                         |
+-------------+---+-------------------------------------------------------+

ธุรกิจถ่านหินในประเทศ

บริษัทฯ
นำเข้าถ่านหินจากเหมืองร่วมทุนและจากแหล่งอื่นในประเทศอินโดนีเซียมาจำหน่ายให้กับลูกค้าในประเทศไทย
โดยขายแบบส่งตรงให้ลูกค้าและนำเข้ามาสต๊อกไว้ ณ
ศูนย์จำหน่ายถ่านหินอยุธยาซึ่งตั้งอยู่ที่อำเภอนครหลวง
จังหวัดพระนครศรีอยุธยาเพื่อจำหน่ายให้ลูกค้าอีกต่อหนึ่ง โดยศูนย์จำหน่ายถ่านหินอยุธยามีเนื้อที่ทั้งสิ้น
31 ไร่ 29 ตารางวาสามารถรองรับการนำเข้าถ่านหินมาสต๊อกได้ถึง 200,000 ตัน
โดยมีส่วนแบ่งตลาดถ่านหินในปี 2556 ประมาณร้อยละ 3.70

การใช้ถ่านหินในประเทศในปี 2556
ส่วนใหญ่จะใช้ในกลุ่มอุตสาหกรรมผลิตปูนซีเมนต์คิดเป็นร้อยละประมาณ 33.43
และใช้ในการผลิตกระแสไฟฟ้าและอุตสาหกรรมอื่นคิดเป็นร้อยละประมาณ 66.57
คาดว่าการใช้ถ่านหินซึ่งมีราคาต่อหน่วยของค่าความร้อนที่ต่ำกว่าเชื้อเพลิงอื่นจะมีการขยายตัวอย่างต่อเนื่องในอนาคต
ยิ่งราคาน้ำมันเชื้อเพลิงปรับตัวสูงขึ้นก็จะมีผู้ประกอบอุตสาหกรรมหันมาใช้ถ่านหินซึ่งมีราคาถูกกว่าเป็นเชื้อเพลิงในการผลิตสินค้าเพิ่มมากยิ่งขึ้นเรื่อยๆ
ตามราคาน้ำมันเชื้อเพลิงที่ปรับตัวสูงขึ้นดังกล่าว

ธุรกิจถ่านหินในต่างประเทศ

บริษัทฯ ได้เข้าไปร่วมลงทุนทำเหมืองถ่านหินในประเทศอินโดนีเซียมาเป็นเวลามากกว่า 12 ปีแล้ว
โดยบริษัทฯ
ได้นำเข้าถ่านหินจากเหมืองร่วมทุนในประเทศอินโดนีเซียมาจำหน่ายให้กับลูกค้าในประเทศไทยและส่งไปจำหน่ายยังประเทศอื่นด้วยโดยเฉพาะตลาดในแถบภูมิภาคเอเชีย
เช่น อินเดีย ญี่ปุ่น เกาหลีใต้ ไต้หวัน ฮ่องกง เป็นต้น โดยถ่านหินที่บริษัทฯ
ผลิตออกจำหน่ายมีคุณภาพและมี BRAND เป็นที่เชื่อถือของลูกค้าทั้งตลาดในประเทศและต่างประเทศ
ซึ่งเป็นบริษัทหนึ่งที่มีชื่อเสียงเป็นที่น่าเชื่อถือในธุรกิจถ่านหินในภูมิภาคเอเชีย

PT. LANNA HARITA INDONESIA ซึ่งเป็นบริษัทย่อยที่จดทะเบียนในประเทศอินโดนีเซีย โดยบริษัท
ลานนารีซอร์สเซส จำกัด (มหาชน) ถือหุ้นร้อยละ 55 ของทุนที่ชำระแล้ว
ประกอบธุรกิจทำเหมืองถ่านหินที่อำเภอซามารินดา และอำเภอคูเตย จังหวัดกาลิมันตันตะวันออก
โดยได้รับสัมปทาน (COAL CONTRACT OF WORK)
จากรัฐบาลแห่งประเทศอินโดนีเซียเพื่อผลิตถ่านหินออกจำหน่ายมีกำหนดเวลา 30 ปี (เริ่มตั้งแต่ปี
2544 ถึง 2574) โดยมีปริมาณสำรองถ่านหิน (PROVED AND PROBABLE COAL RESERVES)
ตามมาตรฐาน THE AUSTRALASIAN CODE FOR REPORTING MINERAL RESOURCES
STANDARDS (“JORC CODE”) คงเหลือไม่ต่ำกว่า 64 ล้านตัน
และมีกำลังการผลิตถ่านหินออกจำหน่ายปีละประมาณ 3 ล้านตัน

PT. SINGLURUS PRATAMA เป็นบริษัทย่อยที่จดทะเบียนในประเทศอินโดนีเซียโดยบริษัท
ลานนารีซอร์สเซส จำกัด (มหาชน) ถือหุ้นร้อยละ 65 ของทุนที่ชำระแล้ว
ประกอบธุรกิจทำเหมืองถ่านหินที่อำเภอคูเตย จังหวัดกาลิมันตันตะวันออก โดยได้รับสัมปทาน (COAL
CONTRACT OF WORK)
จากรัฐบาลแห่งประเทศอินโดนีเซียเพื่อผลิตถ่านหินออกจำหน่ายมีกำหนดเวลา 30 ปี (เริ่มตั้งแต่ปี
2552 ถึง 2582) คาดว่ามีปริมาณสำรองถ่านหินคงเหลือไม่ต่ำกว่า 45 ล้านตัน
ขณะนี้อยู่ระหว่างการศึกษาและสำรวจตรวจสอบปริมาณสำรองถ่านหินที่มีอยู่ทั้งหมดตามมาตรฐาน THE
AUSTRALASIAN CODE FOR REPORTING MINERAL RESOURCES STANDARDS (“JORC
CODE”) โดยมีกำลังการผลิตถ่านหินออกจำหน่ายปีละประมาณ 3 ล้านตัน

PT. LANNA MINING SERVICES เป็นบริษัทย่อยที่จดทะเบียนในประเทศอินโดนีเซีย โดยบริษัท
ลานนารีซอร์สเซส จำกัด (มหาชน) ถือหุ้นร้อยละ 99.95 ของทุนที่ชำระแล้ว และ UNITED BULK
SHIPPING PTE. LTD. ถือหุ้นร้อยละ 0.05
ของทุนที่ชำระแล้วประกอบธุรกิจซื้อถ่านหินจากแหล่งต่างๆ
ในประเทศอินโดนีเซียมาจำหน่ายให้ลูกค้าอีกต่อหนึ่ง
โดยมีเป้าหมายที่จะใช้บริษัทนี้เป็นฐานเข้าไปลงทุนในแหล่งสัมปทานเหมืองถ่านหินแห่งใหม่ในอนาคต

UNITED BULK SHIPPING PTE. LTD. เป็นบริษัทร่วมที่จดทะเบียนในประเทศสิงคโปร์ โดยบริษัท
ลานนารีซอร์สเซส จำกัด (มหาชน) ถือหุ้นร้อยละ 49 ของทุนที่ชำระแล้ว
ประกอบธุรกิจขนส่งสินค้าทางทะเล
ซึ่งจะช่วยสนับสนุนและบริหารการขนส่งถ่านหินที่นำเข้ามาจำหน่ายในประเทศไทยและหรือส่งไปจำหน่ายยังประเทศอื่นได้อย่างมีประสิทธิภาพและมีต้นทุนการขนส่งที่ต่ำ

ธุรกิจเอทานอลเพื่อใช้เป็นเชื้อเพลิง

บริษัท ไทย อะโกร เอ็นเนอร์ยี่ จำกัด (มหาชน) เป็นบริษัทย่อยที่จดทะเบียนในประเทศไทย
โดยบริษัท ลานนารีซอร์สเซส จำกัด (มหาชน) ถือหุ้นร้อยละ 75.75 ของทุนที่ชำระแล้ว
ประกอบธุรกิจผลิตและจำหน่ายเอทานอล (แอลกอฮอล์บริสุทธิ์ 99.5% โดยปริมาตร)
เพื่อใช้เป็นเชื้อเพลิง โดยมีโรงงานผลิตเอทานอลจำนวน 2 สายการผลิตตั้งอยู่ที่อำเภอด่านช้าง
จังหวัดสุพรรณบุรี ขนาดกำลังการผลิตเอทานอลสายการผลิตที่ 1 จำนวน150,000 ลิตรต่อวัน
และสายการผลิตที่ 2 จำนวน 200,000 ลิตรต่อวัน รวมทั้งสิ้น 350,000 ลิตรต่อวัน
โดยใช้กากน้ำตาลเป็นวัตถุดิบหลัก
ทั้งสองสายการผลิตได้รับสิทธิประโยชน์พิเศษตามพระราชบัญญัติส่งเสริมการลงทุน พ.ศ. 2520
ทั้งนี้เอทานอลเป็นเชื้อเพลิงที่สะอาดใช้ผสมกับน้ำมันเบนซินในอัตราส่วนผสม 10%, 20% และ 85%
เป็นน้ำมันแก๊สโซฮอล์ E10, E20 หรือ E85 ที่ใช้เป็นเชื้อเพลิงสำหรับรถยนต์
ซึ่งนอกจากจะช่วยลดมลภาวะที่มีผลกระทบต่อสุขภาพและสิ่งแวดล้อมแล้วยังช่วยลดการนำเข้าน้ำมันเชื้อเพลิงและสารปรุงแต่งเพิ่มอ๊อกเทน
MTBE (METHYL TERTIARY BUTYL
ETHER)ให้น้อยลงอันจะช่วยประหยัดเงินตราต่างประเทศและช่วยลดการขาดดุลการชำระเงินของประเทศให้น้อยลง

โครงสร้างรายได้จากการประกอบธุรกิจ

+-----------------------+--------+------+-------+------+-------+-------+
| โครงสร้างรายได้ของบริษัทฯ | ปี 2554 |      | ป     |      | ป     |       |
|                       |        |      | ี 2555 |      | ี 2556 |       |
+-----------------------+--------+------+-------+------+-------+-------+
|                       | ล้านบาท | %    | ล     | %    | ล     | %     |
|                       |        |      | ้านบาท |      | ้านบาท |       |
+-----------------------+--------+------+-------+------+-------+-------+
| รายได้จากการขายถ่านหิน   | 11,    | 9    | 12,0  | 8    | 10,4  | 86.10 |
|                       | 899.14 | 0.44 | 10.26 | 9.30 | 73.08 |       |
+-----------------------+--------+------+-------+------+-------+-------+
| รายได้จากการขายเอทานอล | 1,     | 8.35 | 1,3   | 1    | 1,6   | 13.64 |
|                       | 098.21 |      | 49.86 | 0.04 | 59.05 |       |
+-----------------------+--------+------+-------+------+-------+-------+
| รายได้อื่น               | 159.40 | 1.21 | 89.17 | 0.66 | 31.83 | 0.26  |
+-----------------------+--------+------+-------+------+-------+-------+
| รวมรายได้ทั้งสิ้น          | 13,    | 10   | 13,4  | 10   | 12,1  | 1     |
|                       | 156.75 | 0.00 | 49.29 | 0.00 | 63.96 | 00.00 |
+-----------------------+--------+------+-------+------+-------+-------+

+-----------------------+---------+-----+----+-----+----+-----+----+
| โครงส                 | สัดส่วน   | ปี   |    | ปี   |    | ปี   |    |
| ร้างรายได้ของบริษัทในเครือ | การถือหุ้น | 2   |    | 2   |    | 2   |    |
|                       |         | 554 |    | 555 |    | 556 |    |
|                       | ท       |     |    |     |    |     |    |
|                       | างตรงแล |     |    |     |    |     |    |
|                       | ะทางอ้อม |     |    |     |    |     |    |
|                       |         |     |    |     |    |     |    |
|                       | %       |     |    |     |    |     |    |
+-----------------------+---------+-----+----+-----+----+-----+----+
|                       |         | ล้าน | %  | ล้าน | %  | ล้าน | %  |
|                       |         | บาท |    | บาท |    | บาท |    |
+-----------------------+---------+-----+----+-----+----+-----+----+
| บริษัท ไทย อะโกร        | 75.75   |     |    |     |    |     |    |
| เอ็นเนอร์ยี่ จำกัด (มหาชน) |         |     |    |     |    |     |    |
+-----------------------+---------+-----+----+-----+----+-----+----+
| รายได้จากการขายเอทานอล |         | 1,  | 9  | 1,  | 9  | 1,  | 9  |
|                       |         | 098 | 9. | 349 | 9. | 659 | 9. |
|                       |         | .21 | 95 | .86 | 93 | .05 | 96 |
+-----------------------+---------+-----+----+-----+----+-----+----+
| รายได้อื่น               |         | 0   | 0. | 1   | 0. | 0   | 0. |
|                       |         | .60 | 05 | .01 | 07 | .70 | 04 |
+-----------------------+---------+-----+----+-----+----+-----+----+
| รวมรายได้ทั้งสิ้น          |         | 1,  | 10 | 1,  | 10 | 1,  | 10 |
|                       |         | 098 | 0. | 350 | 0. | 659 | 0. |
|                       |         | .81 | 00 | .87 | 00 | .75 | 00 |
+-----------------------+---------+-----+----+-----+----+-----+----+
| PT. SINGLURUS PRATAMA | 65      |     |    |     |    |     |    |
+-----------------------+---------+-----+----+-----+----+-----+----+
| รายได้จากการขายถ่านหิน   |         | 4,  | 9  | 4,  | 9  | 4,  | 9  |
|                       |         | 995 | 9. | 635 | 9. | 536 | 9. |
|                       |         | .23 | 95 | .48 | 94 | .21 | 95 |
+-----------------------+---------+-----+----+-----+----+-----+----+
| รายได้อื่น               |         | 2   | 0. | 2   | 0. | 2   | 0. |
|                       |         | .40 | 05 | .62 | 06 | .18 | 05 |
+-----------------------+---------+-----+----+-----+----+-----+----+
| รวมรายได้ทั้งสิ้น          |         | 4,  | 10 | 4,  | 10 | 4,  | 10 |
|                       |         | 997 | 0. | 638 | 0. | 538 | 0. |
|                       |         | .63 | 00 | .10 | 00 | .39 | 00 |
+-----------------------+---------+-----+----+-----+----+-----+----+
| PT. LANNA HARITA      | 55      |     |    |     |    |     |    |
| INDONESIA             |         |     |    |     |    |     |    |
+-----------------------+---------+-----+----+-----+----+-----+----+
| รายได้จากการขายถ่านหิน   |         | 4,  | 9  | 4,  | 9  | 4,  | 9  |
|                       |         | 431 | 9. | 374 | 9. | 573 | 9. |
|                       |         | .91 | 33 | .49 | 61 | .40 | 87 |
+-----------------------+---------+-----+----+-----+----+-----+----+
| รายได้อื่น               |         | 29  | 0. | 17  | 0. | 6   | 0. |
|                       |         | .89 | 67 | .10 | 39 | .07 | 13 |
+-----------------------+---------+-----+----+-----+----+-----+----+
| รวมรายได้ทั้งสิ้น          |         | 4,  | 10 | 4,  | 10 | 4,  | 10 |
|                       |         | 461 | 0. | 391 | 0. | 579 | 0. |
|                       |         | .80 | 00 | .59 | 00 | .47 | 00 |
+-----------------------+---------+-----+----+-----+----+-----+----+
| PT. LANNA MINING      | 99.975  |     |    |     |    |     |    |
| SERVICES              |         |     |    |     |    |     |    |
+-----------------------+---------+-----+----+-----+----+-----+----+
| รายได้จากการขายถ่านหิน   |         | 1,  | 9  | 1,  | 9  | 418 | 9  |
|                       |         | 860 | 9. | 126 | 8. | .31 | 7. |
|                       |         | .01 | 07 | .19 | 64 |     | 00 |
+-----------------------+---------+-----+----+-----+----+-----+----+
| รายได้อื่น               |         | 17  | 0. | 15  | 1. | 12  | 3. |
|                       |         | .49 | 93 | .55 | 36 | .94 | 00 |
+-----------------------+---------+-----+----+-----+----+-----+----+
| รวมรายได้ทั้งสิ้น          |         | 1,  | 10 | 1,  | 10 | 431 | 10 |
|                       |         | 877 | 0. | 141 | 0. | .25 | 0. |
|                       |         | .50 | 00 | .74 | 00 |     | 00 |
+-----------------------+---------+-----+----+-----+----+-----+----+
| PT. CITRA HARITA      | 55      |     |    |     |    |     |    |
| MINERAL               |         |     |    |     |    |     |    |
+-----------------------+---------+-----+----+-----+----+-----+----+
| รายได้บริการเ           |         | 122 | 9  | 25  | 5  | -   | -  |
| ส้นทางขนส่งและท่าเทียบเรือ |         | .79 | 8. | .75 | 9. |     |    |
|                       |         |     | 24 |     | 33 |     |    |
+-----------------------+---------+-----+----+-----+----+-----+----+
| รายได้อื่น               |         | 2   | 1. | 17  | 4  | -   | -  |
|                       |         | .20 | 76 | .65 | 0. |     |    |
|                       |         |     |    |     | 67 |     |    |
+-----------------------+---------+-----+----+-----+----+-----+----+
| รวมรายได้ทั้งสิ้น          |         | 124 | 10 | 43  | 10 | -   | -  |
|                       |         | .99 | 0. | .40 | 0. |     |    |
|                       |         |     | 00 |     | 00 |     |    |
+-----------------------+---------+-----+----+-----+----+-----+----+
| UNITED BULK SHIPPING  | 49      |     |    |     |    |     |    |
| PTE. LTD.             |         |     |    |     |    |     |    |
+-----------------------+---------+-----+----+-----+----+-----+----+
| ร                     |         | 99  | 6  | 1,  | 9  | 1,  | 9  |
| ายได้จากการขนส่งทางทะเล |         | .02 | 5. | 202 | 9. | 005 | 9. |
|                       |         |     | 39 | .43 | 99 | .04 | 99 |
+-----------------------+---------+-----+----+-----+----+-----+----+
| รายได้อื่น               |         | 52  | 3  | 0   | 0. | 0   | 0. |
|                       |         | .42 | 4. | .05 | 01 | .15 | 01 |
|                       |         |     | 61 |     |    |     |    |
+-----------------------+---------+-----+----+-----+----+-----+----+
| รวมรายได้ทั้งสิ้น          |         | 151 | 10 | 1,  | 10 | 1,  | 10 |
|                       |         | .44 | 0. | 202 | 0. | 005 | 0. |
|                       |         |     | 00 | .48 | 00 | .19 | 00 |
+-----------------------+---------+-----+----+-----+----+-----+----+
|                       |         |     |    |     |    |     |    |
+-----------------------+---------+-----+----+-----+----+-----+----+
| หมายเหตุ : PT. CITRA   |         |     |    |     |    |     |    |
| HARITA MINERAL        |         |     |    |     |    |     |    |
| อยู่ระหว่างกา            |         |     |    |     |    |     |    |
| รจดทะเบียนเลิกบริษัทและชำ |         |     |    |     |    |     |    |
| ระบัญชีเพื่อคืนทุนให้กับผู้ถือหุ้น |         |     |    |     |    |     |    |
+-----------------------+---------+-----+----+-----+----+-----+----+
|                       |         |     |    |     |    |     |    |
+-----------------------+---------+-----+----+-----+----+-----+----+

การประกอบธุรกิจถ่านหิน

ลักษณะของถ่านหิน

ถ่านหินเป็นเชื้อเพลิงธรรมชาติชนิดหนึ่งประกอบด้วยสารที่ระเหยได้ชนิดต่างๆ
ความชื้นและแร่ธาตุที่สำคัญคือ คาร์บอน (CARBON)ซึ่งเป็นส่วนที่จะเผาไหม้ได้
เมื่อสารระเหยและความชื้นถูกขับไล่ออกไปจะมีขี้เถ้าจำนวนเล็กน้อยเหลืออยู่หลังจากเผาไหม้แล้ว
ถ่านหินสามารถจัดแบ่งตามคุณภาพโดยพิจารณาค่าความร้อน (CALORIFIC VALUE)
ปริมาณสารระเหย (VOLATILE MATTER) และปริมาณคาร์บอนคงที่ (FIXED CARBON)
เรียงลำดับจากคุณภาพที่ดีที่สุดได้ 4 กลุ่มคือ (1) ANTRACITE, (2) BITUMINOUS, (3)
SUB-BITUMINOUS และ (4) LIGNITE สำหรับถ่านหินที่สำรวจพบ
และพัฒนาขึ้นมาใช้ในอุตสาหกรรมอย่างแพร่หลายในประเทศไทยจะเป็นประเภทถ่านลิกไนต์
ส่วนถ่านหินที่นำเข้าจากต่างประเทศส่วนใหญ่เป็นประเภท
BITUMINOUSซึ่งมีค่าความร้อนสูงกว่าถ่านลิกไนต์ที่ผลิตในประเทศ

คุณสมบัติถ่านหินที่ใช้เป็นเกณฑ์ในการกำหนดราคาซื้อขายโดยปกติจะประกอบด้วยค่าความร้อน
(CALORIFIC VALUE) ปริมาณความชื้น (MOISTURE) ปริมาณสารระเหย (VOLATILE MATTER)
ปริมาณคาร์บอนคงที่ (FIXED CARBON) ปริมาณขี้เถ้า (ASH) ปริมาณกำมะถัน (SULPHUR)
และขนาดของก้อนแร่ (SIZE) ที่ผลิตออกจำหน่าย

การผลิตถ่านหิน

ถ่านหินเกิดจากการสะสมตัวของซากพืชที่ทับถมอยู่ในหนอง คลอง บึงเป็นเวลานานนับล้านปี
และค่อยๆ จมตัวลงใต้ผิวดินจนซากพืชกลายสภาพมาเป็นถ่านหิน
โดยผลของการเปลี่ยนแปลงของผิวโลก และขบวนการตามธรรมชาติในช่วงหลายล้านปีที่ผ่านมา
ดังนั้นการที่จะนำถ่านหินขึ้นมาใช้จึงต้องมีการสำรวจค้นหาโดยการศึกษาข้อมูลทางธรณีวิทยาใต้ผิวดิน
เพื่อให้ทราบถึงความหนาของชั้นถ่านหิน ขอบเขตพื้นที่การกระจายตัวของแหล่งถ่านหิน
คุณภาพทางเคมี และปริมาณสำรองในเชิงพาณิชย์
ซึ่งจะใช้เป็นข้อมูลในการตัดสินใจเพื่อพัฒนาแหล่งถ่านหินดังกล่าวต่อไป
ดังนั้นการผลิตถ่านหินจึงแบ่งออกได้เป็น 3 ขั้นตอนใหญ่ ดังนี้

(1) การสำรวจ :
    เริ่มตั้งแต่การศึกษาข้อมูลธรณีวิทยาผิวดินและโครงสร้างทางธรณีวิทยาเพื่อกำหนดพื้นที่เป้าหมายในเบื้องต้นแล้วทำการเจาะสำรวจ
    (SCOUT DRILLING) เพื่อศึกษาการสะสมตัวของชั้นดิน
    หินและโครงสร้างทางธรณีวิทยาของพื้นที่เพื่อให้แน่ใจว่ามีถ่านหินสะสมตัวอยู่
    รวมทั้งประเมินคุณภาพและปริมาณสำรองของถ่านหินในเชิงพาณิชย์ประกอบการตัดสินใจที่จะพัฒนาแหล่งถ่านหินดังกล่าวเพื่อเปิดการทำเหมืองต่อไป

(2) การทำเหมือง : ก่อนจะเปิดการทำเหมืองจำเป็นต้องทำการเจาะสำรวจในขั้นละเอียด
    (DETAIL DRILLING) เพื่อหาข้อมูลรายละเอียดต่างๆ ของพื้นที่ ได้แก่
    ปริมาณสำรองและคุณภาพในแต่ละระดับของการวางตัวของชั้นถ่านหินรวมทั้งชั้นดินที่ปิดทับอยู่
    ข้อมูลที่ได้จะถูกนำมาใช้ในการกำหนดแผนแม่บทในการทำเหมือง (MINE MASTER PLAN)
    ซึ่งจะรวมถึงการศึกษาต้นทุนและวิธีการเปิดเหมืองตลอดจนศึกษาปริมาณและบริเวณที่จะขุดขนส่งหน้าดินหรือถ่านหินในแต่ละขั้นตอนและการเลือกเครื่องจักรเครื่องมือที่เหมาะสมกับการทำเหมืองด้วย

(3) แต่งแร่ :
    ถ่านหินที่ขุดได้จากการทำเหมืองจะต้องผ่านการแต่งแร่เพื่อให้ได้ถ่านหินที่มีคุณภาพตรงตามความต้องการของผู้ใช้หรือลูกค้า
    ซึ่งมีขั้นตอนตั้งแต่บด ย่อย คัดขนาด รวมทั้งคัดสิ่งเจือปนออก โดยการร่อน และล้างเป็นต้น

การกำหนดราคาถ่านหิน

ราคาขายถ่านหินจะกำหนดตามค่าความร้อนเป็นหลักเช่นเดียวกับการกำหนดราคาขายเชื้อเพลิงชนิดอื่น
ราคาขายถ่านหินสำหรับลูกค้าแต่ละรายจะแตกต่างกันไปขึ้นอยู่กับปัจจัยต่างๆ คือปริมาณที่สั่งซื้อ
ข้อกำหนดด้านคุณภาพ เช่น ค่าความร้อน ระยะเวลาชำระเงินและเงื่อนไขอื่นที่ลูกค้ากำหนด
ซึ่งปัจจัยดังกล่าวจะเป็นตัวกำหนดราคาขายถ่านหินสำหรับลูกค้าทุกรายโดยเสมอภาคกัน
การกำหนดราคาขายถ่านหินที่นำเข้าจากต่างประเทศขึ้นอยู่กับการตกลงของลูกค้าแต่ละรายซึ่งอาจจะเป็นราคา
FOB หรือ CIF หรือราคาส่งถึงโรงงานของผู้ซื้อ เป็นต้น

การจัดจำหน่าย

วิธีการจัดจำหน่ายถ่านหินในประเทศจะจำหน่ายให้กับลูกค้าหรือผู้ใช้โดยตรงโดยไม่ผ่านพ่อค้าคนกลาง
ส่วนการขายถ่านหินในต่างประเทศจะจำหน่ายให้ลูกค้าหรือผู้ใช้โดยตรงและขายผ่านพ่อค้าคนกลางด้วย
ส่วนใหญ่จะขายเป็นเงินเชื่อซึ่งบริษัทฯ
จะพิจารณาให้เครดิตเฉพาะลูกค้ารายใหญ่ที่มีการซื้อขายกันมานานหลายปีและมีฐานะการเงินมั่นคงเท่านั้น
ส่วนลูกค้าที่เพิ่งจะเริ่มทำการซื้อขายกันครั้งแรก บริษัทฯ จะให้ลูกค้าเปิด LETTER OF CREDIT
(L/C) ซึ่งตั้งแต่เปิดกิจการในปี 2528 จนถึงปัจจุบันบริษัทฯ
มีปัญหาหนี้สูญจากการจำหน่ายถ่านหินน้อยมาก

กลยุทธ์ในการแข่งขัน

บริษัทฯ
จะเน้นการให้บริการและการควบคุมคุณภาพถ่านหินเป็นกลยุทธ์หลักในการแข่งขันแทนการใช้กลยุทธ์ด้านราคา
นอกจากนี้บริษัทฯ ยังได้พัฒนาวิธีการผลิตถ่านหินให้ได้คุณภาพดี
โดยการนำเทคโนโลยีที่ทันสมัยมาพัฒนาระบบการผลิตถ่านหินอย่างสม่ำเสมอ

ภาวะการแข่งขัน

ธุรกิจการจำหน่ายถ่านหินในประเทศเป็นธุรกิจที่มีผู้ประกอบการน้อยราย (OLIGOPOLY MARKET)
โดยลูกค้าที่เป็นกลุ่มโรงงานอุตสาหกรรมขนาดใหญ่ จะมีคู่แข่งขันที่สำคัญคือบริษัท บ้านปู จำกัด
(มหาชน) ส่วนลูกค้าที่เป็นกลุ่มโรงงานอุตสาหกรรมขนาดกลางและเล็กจะมีคู่แข่งขันที่สำคัญคือ บริษัท
เอ็นเนอร์ยี่ เอิร์ธ จำกัด (มหาชน), บริษัท เอเซียกรีน เอนเนอจี จำกัด (มหาชน) และ บริษัท
ยูนิคไมนิ่ง เซอร์วิสเซส จำกัด (มหาชน),โดยบริษัทฯ
มีเหมืองถ่านหินที่มีคุณภาพสูงเป็นของตนเองและยังมีปริมาณสำรองในเชิงพาณิชย์อีกหลายสิบปี
จึงมีจุดแข็งและศักยภาพในการแข่งขันที่เพียงพอ

แนวโน้มอุตสาหกรรม

ถ่านหินสามารถที่จะนำมาใช้ทดแทนเชื้อเพลิงประเภทอื่นได้เกือบทุกชนิดขึ้นอยู่กับความยากง่ายในการใช้งานและความต้องการพลังงานความร้อนเป็นสำคัญ
โดยแนวโน้มการใช้ถ่านหินยังคงขยายตัวเพิ่มขึ้น
เนื่องจากราคาน้ำมันเชื้อเพลิงอื่นยังมีราคาแพงกว่าถ่านหินมาก โดยราคาถ่านหินในช่วงปี
2555-2556 ตกต่ำลงมามาก คาดว่าราคาถ่านหินในปี 2557
น่าจะผันผวนและเคลื่อนไหวอยู่ในระดับต่ำเนื่องจากยังมีอุปทานส่วนเกิน (EXCESS SUPPLY)
และจะค่อยๆ ปรับตัวสูงขึ้นในช่วงปลายปี 2557
ทั้งนี้ตามภาวะเศรษฐกิจของโลกที่คาดว่าจะฟื้นตัวดีขึ้นเป็นลำดับ

[]

การประกอบธุรกิจเอทานอลเป็นเชื้อเพลิง

เอทานอลหรือเรียกอีกชื่อหนึ่งว่า เอทิลแอลกอฮอล์
คือแอลกอฮอล์ที่ได้จากการแปรรูปพืชผลทางเกษตรประเภทแป้งและน้ำตาล เช่น มันสำปะหลัง,อ้อย,
กากน้ำตาล, ข้าวโพด เป็นต้น โดยผ่านกระบวนการย่อยสลาย และหมักเพื่อเปลี่ยนแป้งเป็นน้ำตาล
และกลั่นเป็นแอลกอฮอล์จนได้ความบริสุทธิ์ถึง 99.5% โดยปริมาตร ทั้งนี้เอทานอลมีสูตรโมเลกุล
C₂H₅OH มีจุดเดือดประมาณ 78 องศาเซลเซียส คุณสมบัติโดยทั่วไปเป็นของเหลวใส ไม่มีสี
ติดไฟง่าย เป็นเชื้อเพลิงที่มีค่าออกเทนสูง เนื่องจากมีออกซิเจนสูงถึง 35%
ดังนั้นหากนำเอาเอทานอลไปผสมกับน้ำมันเบนซินในอัตราส่วนที่เหมาะสมแล้วจะได้น้ำมันเชื้อเพลิงสะอาดที่เผาไหม้ได้สมบูรณ์ขึ้น
และช่วยลดมลพิษทางอากาศ โดยลดปริมาณสารประกอบไฮโดรคาร์บอน คาร์บอนมอนนอกไซด์ (CO)
และคาร์บอนไดออกไซด์ (CO₂) ซึ่งเป็นปัจจัยหลักที่ก่อให้เกิดสภาวะเรือนกระจกในชั้นบรรยากาศ
(GREEN HOUSE EFFECT) รวมทั้งลดควันดำ
สารอะโรเมติกส์และสารประกอบเบนซินซึ่งจะส่งผลดีต่อสิ่งแวดล้อม

เอทานอลเป็นสารเคมีที่สามารถใช้ทดแทนสาร MTBE (METHYL TERTIARY BUTYL ETHER)
ซึ่งเป็นสารปรุงแต่งเพื่อเพิ่มค่าออกเทน (OCTANE) ในน้ำมันเบนซิน โดยสาร MTBE
มีข้อเสียตรงที่ก่อให้เกิดคาร์บอนมอนนอกไซด์ในชั้นบรรยากาศอีกทั้งก่อให้เกิดสารตกค้างและปนเปื้อนกับน้ำใต้ดิน
ซึ่งหลายประเทศประกาศห้ามใช้แล้ว เนื่องจากก่อให้เกิดมลพิษทางอากาศ
และที่สำคัญประเทศไทยต้องจ่ายเงินเพื่อนำเข้าสาร MTBE ปีละหลายพันล้านบาท

การผลิตเอทานอลเป็นเชื้อเพลิง

บริษัท ไทย อะโกร เอ็นเนอร์ยี่ จำกัด (มหาชน) (“ไทยอะโกรฯ”)
ซึ่งเป็นบริษัทย่อยมีกรรมวิธีการผลิตเอทานอลเพื่อใช้เป็นเชื้อเพลิง
โดยใช้กากน้ำตาลและมันสำปะหลังเป็นวัตถุดิบหลักโดยมีขั้นตอนการผลิตที่สำคัญ 4 ขั้นตอน ดังนี้

การกำหนดราคาเอทานอล

ภาครัฐโดยสำนักงานนโยบายและแผนพลังงาน (สนพ.) กระทรวงพลังงาน
จะเป็นผู้กำหนดราคาเอทานอลอ้างอิงเพื่อใช้เป็นเกณฑ์มาตรฐานในการเจรจาต่อรองระหว่างผู้ซื้อและผู้ขาย
โดยสูตรการคำนวณราคาเอทานอลอ้างอิงเป็นราคาเฉลี่ยถ่วงน้ำหนักตามปริมาณและราคาเอทานอลที่มีการซื้อขายกันจริง
ซึ่งเป็นสูตรการคำนวณราคาเอทานอลอ้างอิงใหม่ที่เริ่มใช้ตั้งแต่เดือนมิถุนายน 2556 เป็นต้นมา
โดยมีรายละเอียดดังนี้

  ------------------------------ ----------------------------------------
  []                             []

                                 []
  ------------------------------ ----------------------------------------

โดยที่ P_(Eth) คือ ราคาเอทานอลอ้างอิงเป็นบาทต่อลิตร ซึ่งจะประกาศทุกวันที่ 1 ของเดือน

  Q_(i) คือ
  ปริมาณการขายเอทานอลที่โรงงานผู้ผลิตเอทานอลจากมันสำปะหลังและกากน้ำตาลขายให้กับบริษัทผู้ค้าน้ำมันตามมาตรา
  7 แห่งพระราชบัญญัติการค้าน้ำมันเชื้อเพลิง พ.ศ. 2543 (ลิตร)

  P_(i) คือ
  ราคาขายเอทานอลที่โรงงานผู้ผลิตเอทานอลจากมันสำปะหลังและกากน้ำตาลขายให้กับบริษัทผู้ค้าน้ำมันตามมาตรา
  7 แห่งพระราชบัญญัติการค้าน้ำมันเชื้อเพลิง พ.ศ. 2543 (บาทต่อลิตร)

n คือ จำนวนรายการที่จำหน่ายเอทานอล

การกำหนดราคาขายเอทานอลจะพิจารณาจากต้นทุนบวกอัตรากำไรขั้นต้นที่เหมาะสม (Cost Plus
Margin) ซึ่งนอกจากจะพิจารณาราคาเอทานอลอ้างอิงที่ประกาศโดย สนพ.
แล้วยังพิจารณาปัจจัยอื่นด้วย เช่น ราคาวัตถุดิบที่ใช้ในการผลิตเอทานอล
อุปสงค์และอุปทานของตลาด ตลอดจนภาวะการแข่งขันทั้งตลาดในประเทศและต่างประเทศ เป็นต้น

การจำหน่ายและช่องทางการจัดจำหน่าย

การจำหน่ายเอทานอลที่ใช้เป็นเชื้อเพลิงซึ่งเป็นแอลกอฮอล์ที่มีความบริสุทธิ์ไม่น้อยกว่า 99.5%
โดยปริมาตรนั้น
กรมสรรพสามิตมีข้อกำหนดตามที่ระบุไว้ในสัญญาอนุญาตให้ผลิตและจำหน่ายเอทานอลที่ใช้เป็นเชื้อเพลิงว่าจะต้องนำเอทานอลทั้งหมดที่ผลิตได้ไปผสมกับน้ำมันเชื้อเพลิงหรือจำหน่ายให้แก่ผู้ค้าน้ำมันโดยตรงเท่านั้นและจะต้องแปลงสภาพเป็น
“เอทานอลแปลงสภาพ” (Denatured Ethanol)
ก่อนนำออกจากโรงงานผลิตเอทานอลตามสูตรที่กรมสรรพสามิตกำหนด โดยสารแปลงสภาพ
(Denature) ที่ใช้ คือ น้ำมันเบนซิน 91 แต่หลังจากยกเลิกการจำหน่ายน้ำมันเบนซิน 91
ก็หันมาใช้น้ำมันแก๊สโซฮอล์ 91 แทน ซึ่งในการผสมเอทานอลแปลงสภาพนั้น
จะใช้น้ำมันเบนซินหรือแก๊สโซฮอล์ในสัดส่วน 0.5% ผสมกับเอทานอลในสัดส่วน 99.5%
เพื่อให้ได้เอทานอลแปลงสภาพสำหรับจำหน่ายให้กับบริษัทผู้ค้าน้ำมัน ตามมาตรา 7
แห่งพระราชบัญญัติการค้าน้ำมันเชื้อเพลิง พ.ศ. 2543
โดยบริษัทผู้ค้าน้ำมันจะนำเอทานอลที่ซื้อไปผสมกับน้ำมันเบนซินในอัตราส่วนผสม 10%, 20%, หรือ
85% เป็นน้ำมันแก๊สโซฮอล์ E10, E20 หรือ E85
โดยลูกค้าเป็นผู้รับผิดชอบการขนส่งเอทานอลที่ซื้อเองเป็นส่วนใหญ่
และมีบางรายที่ผู้ขายเป็นผู้รับผิดชอบการขนส่งเอทานอลที่ซื้อจนถึงคลังเก็บน้ำมันของลูกค้าซึ่งส่วนใหญ่จะขายเป็นเงินเชื่อโดยลูกค้าเป็นบริษัทน้ำมันขนาดใหญ่ที่มีความมั่นคงทางการเงินสูง
จึงไม่มีความเสี่ยงจากการที่ลูกค้าจะไม่ชำระหนี้ในอนาคต

กลยุทธ์ในการแข่งขัน

เน้นการให้บริการและการควบคุมคุณภาพสินค้าเป็นกลยุทธ์ที่สำคัญที่ทำให้ได้รับความไว้วางใจจากลูกค้า
และทำให้สามารถครอบครองตลาดไว้ได้เป็นส่วนใหญ่

ภาวะอุตสาหกรรมเอทานอล

เอทานอลเป็นหนึ่งในพลังงานทดแทนที่รัฐบาลสนับสนุนให้ใช้ทดแทนน้ำมันเบนซิน
เพื่อลดการนำเข้าน้ำมันเชื้อเพลิงจากต่างประเทศ
เนื่องจากความผันผวนของราคาน้ำมันดิบในตลาดโลกที่ปรับตัวเพิ่มสูงขึ้นอย่างต่อเนื่อง
กอปรกับความต้องการใช้พลังงานเชื้อเพลิงในประเทศที่เพิ่มขึ้นทำให้ต้องพึ่งพิงการนำเข้าน้ำมันดิบในปริมาณที่สูงถึงกว่าร้อยละ
80
ของความต้องการใช้ในประเทศทำให้ประเทศไทยต้องสูญเสียเงินตราต่างประเทศเป็นจำนวนมากในการนำเข้าน้ำมันดิบดังกล่าว
รัฐบาลจึงมีนโยบายให้กระทรวงพลังงานจัดทำแผนพัฒนาพลังงานทดแทนและพลังงานทางเลือก 25%
ภายใน 10 ปี (พ.ศ. 2555-2564) (Alternative Enery Development Plan : AEDP)
เพื่อกำหนดทิศทางและกรอบการพัฒนาพลังงานทดแทนของประเทศ
ซึ่งมีวัตถุประสงค์เพื่อให้ประเทศไทยสามารถพัฒนาพลังงานทดแทนให้เป็นหนึ่งในพลังงานหลักของประเทศ
เพื่อทดแทนการใช้เชื้อเพลิงฟอสซิลและการนำเข้าน้ำมันได้อย่างยั่งยืนในอนาคต
โดยได้กำหนดสัดส่วนการใช้พลังงานทดแทนเพิ่มขึ้นเป็นร้อยละ 25
ของปริมาณการใช้พลังงานโดยรวมของประเทศและมีเป้าหมายเพิ่มการผลิตเอทานอลจาก 1.3
ล้านลิตรต่อวันในปี 2555 เป็น 9 ล้านลิตรต่อวันในปี 2564
เนื่องจากเอทานอลเป็นพลังงานทดแทนที่เกี่ยวกับภาคการขนส่ง
แนวโน้มการขยายตัวในอนาคตจึงไม่สูงเท่าการขายตัวของอุตสาหกรรมต่างๆ
โดยความต้องการใช้เอทานอลภายในประเทศปรับตัวเพิ่มขึ้นอย่างต่อเนื่องตามปริมาณการใช้น้ำมันแก๊สโซฮอลล์ในประเทศที่มีแนวโน้มเพิ่มขึ้นอย่างต่อเนื่องจาก
9.26 ล้านลิตรต่อวัน ในปี 2551 เป็น 12.17 ล้านลิตรต่อวันในปี 2555
คิดเป็นอัตราการเติบโตเฉลี่ยร้อยละ 7.07 ต่อปี เนื่องจากภาครัฐส่งเสริม

การใช้พลังงานทดแทนซึ่งรวมถึงการส่งเสริมให้ประชาชนหันมาใช้น้ำมันแก๊สโซฮอลล์แทนการใช้น้ำมันเบนซินเพื่อลดการพึ่งพิงการนำเข้าน้ำมันเชื้อเพลิงและช่วยลดมลพิษทางอากาศ
โดยปริมาณการใช้เอทานอลในประเทศมีแนวโน้มเพิ่มขึ้นอย่างต่อเนื่องจาก 0.93 ล้านลิตรต่อวันในปี
2551 เป็น 1.37 ล้านลิตรต่อวันในปี 2555 คิดเป็นอัตราการเติบโตเฉลี่ยร้อยละ 10.17 ต่อปี
สำหรับปี 2556 มีปริมาณการใช้เอทานอลในประเทศ 2.57 ล้านลิตรต่อวัน เพิ่มขึ้นจากปี 2555
ซึ่งมีปริมาณการใช้เอทานอล 1.37 ล้านลิตรต่อวัน คิดเป็นอัตราการเติบโตถึงร้อยละ 87.59
เนื่องจากรัฐบาลได้ประกาศยกเลิกการจำหน่ายน้ำมันเบนซิน 91 ตั้งแต่วันที่ 1 มกราคม 2556
เป็นต้นไปและกำหนดให้ผู้ผลิตและผู้ค้าน้ำมันต้องจำหน่ายน้ำมันเบนซินในสต๊อกให้หมดภายในเดือนมีนาคม
2556 ทำให้ประชาชนที่ใช้น้ำมันเบนซิน 91 ต้องเปลี่ยนมาใช้น้ำมันแก๊สโซฮอลล์
และทำให้ปริมาณการใช้เอทานอลเพื่อนำไปใช้ในการผลิตน้ำมันแก๊สโซฮอลล์เพิ่มขึ้นอย่างมีนัยสำคัญ

ภาวะการแข่งขัน

ปัจจุบันประเทศไทยมีโรงงานผลิตเอทานอลที่เปิดดำเนินการแล้ว 21
โรงงานมีกำลังการผลิตเอทานอลรวมทั้งสิ้น 3,890,000 ลิตรต่อวัน
ซึ่งสามารถแบ่งตามประเภทวัตถุหลักที่ใช้ในการผลิตเอทานอลได้ดังนี้

(1) ผู้ผลิตเอทานอลจากกากน้ำตาลจำนวน 14 ราย มีกำลังการผลิตรวม 2,410,000 ลิตรต่อวัน

(2) ผู้ผลิตเอทานอลจากมันสำปะหลัง จำนวน 6 ราย มีกำลังการผลิตรวม 1,280,000 ลิตรต่อวัน

(3) ผู้ผลิตเอทานอลจากน้ำอ้อย จำนวน 1 ราย มีกำลังการผลิตรวม 200,000 ลิตรต่อวัน

+----------------------------------+-----------+----------+-----------+
| โรงงานเอทานอลที่เปิดดำเนินการแล้ว     | จังหวัด     | กำ       | วัต        |
|                                  | ที่ตั้งโรงงาน | ลังการผลิต | ถุดิบหลักที่ใช้ |
|                                  |           |          |           |
|                                  |           | (        |           |
|                                  |           | ลิตรต่อวัน) |           |
+----------------------------------+-----------+----------+-----------+
| (1) บริษัท ไทย อะโกร เอ็นเนอร์ยี่ จำกัด | สุพรรณบุรี   | 150,000  | กากน้ำตาล  |
|     (มหาชน) เฟส 1                |           |          |           |
+----------------------------------+-----------+----------+-----------+
| (2) บริษัท ไทยแอลกอฮอล์ จำกัด        | นครปฐม    | 200,000  | กากน้ำตาล  |
|     (มหาชน)                      |           |          |           |
+----------------------------------+-----------+----------+-----------+
| (3) บริษัท ขอนแก่น แอลกอฮอล์ จำกัด    | ขอนแก่น    | 150,000  | กากน้ำตาล  |
+----------------------------------+-----------+----------+-----------+
| (4) บริษัท ไทยเอทานอล จำกัด (มหาชน) | ขอนแก่น    | 130,000  | มันสด      |
+----------------------------------+-----------+----------+-----------+
| (5) บริษัท น้ำตาลไทยเอทานอล จำกัด    | กาญจนบุรี   | 100,000  | กากน้ำตาล  |
+----------------------------------+-----------+----------+-----------+
| (6) บริษัท เคไอ เอทานอล จำกัด       | นครราชสีมา | 100,000  | กากน้ำตาล  |
+----------------------------------+-----------+----------+-----------+
| (7) บริษัท เพโทรกรีน จำกัด           | กาฬสินธุ์    | 230,000  | กากน้ำตาล  |
+----------------------------------+-----------+----------+-----------+
| (8) บริษัท มิตรผล ไบโอฟูเอล จำกัด     | ชัยภูมิ      | 230,000  | กากน้ำตาล  |
+----------------------------------+-----------+----------+-----------+
| (9) บริษัท เอกรัฐพัฒนา จำกัด          | นครสวรรค์  | 230,000  | กากน้ำตาล  |
+----------------------------------+-----------+----------+-----------+
| (10) บริษัท ไทยรุ่งเรืองพลังงาน จำกัด   | สระบุรี     | 120,000  | กากน้ำตาล  |
+----------------------------------+-----------+----------+-----------+
| (11) บริษัท ราชบุรีเอทานอล จำกัด      | ราชบุรี     | 150,000  | กากน้ำตาล  |
+----------------------------------+-----------+----------+-----------+
| (12) บริษัท อี เอส เพาเวอร์ จำกัด     | สระแก้ว    | 150,000  | กากน้ำตาล  |
+----------------------------------+-----------+----------+-----------+
| (13) บริษัท แม่สอดพลังงานสะอาด จำกัด  | ตาก       | 200,000  | น้ำอ้อย     |
+----------------------------------+-----------+----------+-----------+
| (14) บริษัท ทรัพย์ทิพย์ จำกัด           | ลพบุรี      | 200,000  | มันเส้น     |
+----------------------------------+-----------+----------+-----------+
| (15) บริษัท ไท่ผิงเอทานอล จำกัด       | สระแก้ว    | 150,000  | มันสด      |
+----------------------------------+-----------+----------+-----------+
| (16) บริษัท พี เอส ซี สตาร์ซ โปรดักส์ชั่น | ชลบุรี      | 150,000  | มันเส้น     |
|      จำกัด                        |           |          |           |
+----------------------------------+-----------+----------+-----------+
| (17) บริษัท มิตรผล ไบโอฟูเอล จำกัด    | สุพรรณบุรี   | 200,000  | กากน้ำตาล  |
+----------------------------------+-----------+----------+-----------+
| (18) บริษัท ขอนแก่น แอลกอฮอล์ จำกัด   | กาญจนบุรี   | 200,000  | กากน้ำตาล  |
+----------------------------------+-----------+----------+-----------+
| (19) บริษัท ไทย อะโกร เอ็นเนอร์ยี่     | สุพรรณบุรี   | 200,000  | กากน้ำตาล  |
|      จำกัด (มหาชน) เฟส 2          |           |          |           |
+----------------------------------+-----------+----------+-----------+
| (20) บริษัท ดับเบิ้ลเอ เอทานอล จำกัด   | ปราจีนบุรี   | 250,000  | มันสด      |
|      เฟส 1                       |           |          |           |
+----------------------------------+-----------+----------+-----------+
| (21) บริษัท อุบล ไบโอ เอทธานอล จำกัด | อุบลราชธานี | 400,000  | ม         |
|                                  |           |          | ันสด/มันเส้น |
+----------------------------------+-----------+----------+-----------+
|   รวมกำลังการผลิตเอทานอลในปัจจุบัน    |           | 3        |           |
|                                  |           | ,890,000 |           |
+----------------------------------+-----------+----------+-----------+
| ที่มา :                            |           |          |           |
| กรมพัฒนาพลังงานทดแทนและอนุรักษ์พลังงาน |           |          |           |
| กระทรวงพลังงาน ณ เดือนมกราคม 2557  |           |          |           |
+----------------------------------+-----------+----------+-----------+

นอกจากนี้ยังมีโรงงานเอทานอลที่อยู่ระหว่างการก่อสร้างอีก 3
โรงงานมีกำลังการผลิตเอทานอลรวมทั้งสิ้น 1,370,000 ลิตรต่อวัน
เมื่อโรงงานดังกล่าวก่อสร้างแล้วเสร็จทั้งหมดจะทำให้กำลังการผลิตเอทานอลเพิ่มขึ้นเป็น
5,260,000 ลิตรต่อวัน

+----------------------------+---------+------------+----------------+
| โรงงา                      | จังหวัด   | กำลังการผลิต | วัตถุดิบหลัก       |
| นเอทานอลที่อยู่ระหว่างการก่อสร้าง |         |            |                |
|                            |         | (ลิตรต่อวัน)  |                |
+----------------------------+---------+------------+----------------+
| (1) บริษัท ที พี เค เอทานอล    | นค      | 340,000    | มันเส้น          |
|     จำกัด เฟส 1             | รราชสีมา |            |                |
+----------------------------+---------+------------+----------------+
| บริษัท ที พี เค เอทานอล จำกัด   | นค      | 680,000    | มันเส้น          |
| เฟส 2,3                    | รราชสีมา |            |                |
+----------------------------+---------+------------+----------------+
| (2) บริษัท สีมาอินเตอร์โปรดักส์   | ฉ       | 150,000    | มันสด           |
|     จำกัด                   | ะเชิงทรา |            |                |
+----------------------------+---------+------------+----------------+
| (3) บริษัท อิมเพรสเทคโนโลยี    | ฉ       | 200,000    | มันสด/          |
|     จำกัด                   | ะเชิงทรา |            | มันเส้น/กากน้ำตาล |
+----------------------------+---------+------------+----------------+
|   รวมกำลังผล                |         | 1,370,000  |                |
| ิตเอทานอลที่อยู่ระหว่างการก่อสร้าง |         |            |                |
+----------------------------+---------+------------+----------------+
| ที่มา :                      |         |            |                |
| กรมพัฒน                     |         |            |                |
| าพลังงานทดแทนและอนุรักษ์พลังงาน |         |            |                |
| กระทรวงพลังงาน ณ เดือนมกราคม |         |            |                |
| 2557                       |         |            |                |
+----------------------------+---------+------------+----------------+

ความต้องการใช้เอทานอลในประเทศยังคงต่ำกว่ากำลังการผลิตทั้งหมด โดยในปี 2555
มีการผลิตเอทานอลในประเทศประมาณ 1.79 ล้านลิตรต่อวัน
แต่ความต้องการใช้เอทานอลในประเทศมีอยู่เพียง 1.37 ล้านลิตรต่อวัน
ทำให้มีอุปทานส่วนเกินที่ต้องส่งเอทานอลออกไปจำหน่ายยังต่างประเทศโดยทั่วไปราคาขายเอทานอลในประเทศจะสูงกว่าราคาส่งออกเอทานอล
ทำให้ผู้ผลิตเอทานอลในประเทศต่างแข่งขันกันเพื่อพัฒนาคุณภาพผลิตภัณฑ์และบริการ
โดยมุ่งหวังที่จะรักษาหรือเพิ่มส่วนแบ่งตลาดของตน โดยไทยอะโกรฯ
ก็จำหน่ายเอทานอลให้แก่บริษัทผู้ค้าน้ำมันในประเทศทั้งหมด
โดยมุ่งเน้นการพัฒนาเทคโนโลยีเพื่อให้สามารถผลิตเอทานอลที่มีคุณภาพสูงและสามารถบริหารต้นทุนการผลิตให้เกิดประสิทธิภาพสูงสุด
โดยไทยอะโกรฯ มีส่วนแบ่งตลาดเพิ่มขึ้นอย่างต่อเนื่องจากร้อยละ 7.37 ในปี 2553
เพิ่มขึ้นเป็นร้อยละ 13.33 ในปี 2555 ในขณะที่ปี 2556
ปริมาณความต้องการใช้เอทานอลในประเทศเพิ่มขึ้นถึงร้อยละ 87.59
หรือเพิ่มขึ้นเกือบเท่าตัวเมื่อเทียบกับปี 2555 ทำให้ส่วนแบ่งตลาดของ ไทยอะโกรฯ
ลดลงมาอยู่ที่ร้อยละ 7.12 อย่างไรก็ตามไทยอะโกรฯ
ได้วางแผนผลิตเอทานอลเต็มกำลังผลิตทั้งสองสายการผลิตในปี 2557 ซึ่งจะทำให้ไทยอะโกรฯ
มีส่วนแบ่งตลาดเพิ่มขึ้นในปีต่อไป

+----------+-------------------+----------------------+---------------+
| ปี        |                   |   ปริมาณการขายเอทานอล |               |
|          | ปริมาณการใช้เอทานอล | แปลงสภาพของไทยอะโกรฯ | ส่วนแบ่งตลาดของ |
|          |                   |   (ล้านลิตร)           |               |
|          |   ภายในประเทศ     |                      |   ไทยอะโกรฯ   |
|          |   (ล้านลิตร)        |                      |   (ร้อยละ)     |
+----------+-------------------+----------------------+---------------+
| 2553     | 450.15            | 33.19                | 7.37          |
+----------+-------------------+----------------------+---------------+
| 2554     | 446.51            | 45.93                | 10.29         |
+----------+-------------------+----------------------+---------------+
| 2555     | 503.04            | 67.05                | 13.33         |
+----------+-------------------+----------------------+---------------+
| 2556     | 941.75            | 67.06                | 7.12          |
+----------+-------------------+----------------------+---------------+
| ที่มา :    |                   |                      |               |
| คำนวณจาก |                   |                      |               |
| ปริมาณการ |                   |                      |               |
| ผลิตน้ำมันแ |                   |                      |               |
| ก๊สโซฮอล์ซ |                   |                      |               |
| ึ่งเป็นข้อมูล |                   |                      |               |
| จากกรมธุร |                   |                      |               |
| กิจพลังงาน |                   |                      |               |
| กระทร    |                   |                      |               |
| วงพลังงาน |                   |                      |               |
+----------+-------------------+----------------------+---------------+

การบริหารความเสี่ยงของบริษัท ลานนารีซอร์สเซส จำกัด (มหาชน) (“ลานนา”)
และบริษัทย่อยมีการดำเนินการอย่างต่อเนื่องทำให้ปัจจัยเสี่ยงต่างๆ ในปี 2556
ได้รับการบริหารจัดการจนสามารถครอบคลุมในระดับที่ยอมรับได้
โดยได้มีการประเมินและบริหารความเสี่ยงเพื่อป้องกันและลดผลกระทบที่อาจจะเกิดขึ้นดังต่อไปนี้

ความเสี่ยงด้านธุรกิจถ่านหิน

1.  ความเสี่ยงในการทำเหมืองและจัดหาถ่านหิน : บริษัทย่อยในประเทศอินโดนีเซีย
    ได้รับสัมปทานทำเหมืองถ่านหิน (COAL CONTRACT OF WORK)
    จากรัฐบาลประเทศอินโดนีเซีย
    โดยมีการสำรวจเพื่อประเมินปริมาณสำรองและคุณภาพของแหล่งถ่านหินอย่างละเอียดถี่ถ้วนเพื่อให้มั่นใจว่ามีปริมาณถ่านหินสำรองเพียงพอต่อการทำเหมืองและนำข้อมูลจากผลการสำรวจมาใช้เป็นข้อมูลพื้นฐานในการออกแบบและวางแผนการทำเหมือง
    (MINE MASTER PLAN)
    ตามหลักวิชาและตามมาตรฐานสากลก่อนการลงทุนและเปิดการทำเหมืองถ่านหิน
    ฉะนั้นปัจจัยเสี่ยงจากการทำเหมืองส่วนใหญ่จึงเป็นเรื่องของภัยธรรมชาติ
    โดยเฉพาะแหล่งถ่านหินในประเทศอินโดนีเซียซึ่งมักจะมีฝนตกชุกในแต่ละปี
    ทำให้การผลิตและการส่งมอบถ่านหินอาจมีอุปสรรคไม่เป็นไปตามเป้าหมายที่กำหนด
    ดังนั้นเพื่อเป็นการลดความเสี่ยงดังกล่าวลานนาจึงได้กำหนดให้ฝ่ายผลิตจัดเก็บสต๊อกถ่านหินสำเร็จรูปไว้ให้เพียงพอต่อการจำหน่ายตลอดเวลาโดยจะต้องสต๊อคถ่านหินสำเร็จรูปขั้นต่ำในปริมาณที่เพียงพอกับการจำหน่ายได้ไม่น้อยกว่า
    1-2 เดือนขึ้นไปตามข้อผูกพันที่มีการทำสัญญาขายถ่านหินล่วงหน้าไว้

2.  ความเสี่ยงจากความผันผวนของราคาถ่านหิน :
    ราคาถ่านหินมักจะมีความผันผวนเช่นเดียวกับราคาเชื้อเพลิงชนิดอื่นซึ่งขึ้นอยู่กับอุปสงค์และอุปทานในตลาดและมักจะมีปัจจัยแวดล้อมเข้ามากระทบอยู่ตลอดเวลา
    ถึงแม้ในรอบปี 2556 ราคาถ่านหินจะมีความผันผวนขึ้นลงน้อยกว่าปี 2555 ก็ตาม
    แต่ลานนาได้วางแผนการขายถ่านหินล่วงหน้าบางส่วนเพื่อปรับแผนการผลิตและการขายถ่านหินทั้งในระยะสั้นและระยะกลางอยู่เสมอเพื่อลดผลกระทบในทางลบที่อาจจะเกิดขึ้นหากต้นทุนการผลิตถ่านหินเพิ่มสูงขึ้น
    รวมทั้งติดตามประเมินสภาวะตลาดและแนวโน้มราคาถ่านหินอย่างใกล้ชิด
    เพื่อเลือกช่วงเวลาที่เหมาะสมในการตกลงราคาซื้อขายถ่านหินกับลูกค้า
    รวมทั้งมีการปรับสัดส่วนการขายถ่านหินตามราคาตลาดโลก (INDEX LINK)
    ให้เหมาะสมสอดคล้องกับสภาวะตลาดในขณะนั้นเพื่อจำหน่ายถ่านหินให้ได้ราคาที่ดีและมีความแน่นอนเรื่องรายได้มากขึ้น

3.  ความเสี่ยงในด้านการส่งมอบถ่านหิน :
    ความเสี่ยงส่วนใหญ่คือไม่สามารถส่งมอบถ่านหินให้แก่ลูกค้าได้ตามกำหนดเวลาทำให้ต้องจ่ายค่าปรับให้กับเรือที่มาจอดรอรับสินค้า
    (Demurrage) ซึ่งส่วนใหญ่เกิดจากเหตุสุดวิสัย เช่น
    เกิดฝนตกหนักทำให้ไม่สามารถผลิตถ่านหินได้ตามแผนงานที่กำหนดไว้
    หรือการเกิดอุบัติเหตุขนาดใหญ่ที่ทำให้เครื่องจักรเสียหายมาก เป็นต้น
    ลานนาได้ให้ความสำคัญในการบริหารความเสี่ยงด้านการส่งมอบถ่านหินนี้อย่างมาก
    เพื่อให้แน่ใจว่าการดำเนินงานมีความต่อเนื่อง
    โดยกำหนดให้มีการสื่อสารระหว่างฝ่ายผลิตและฝ่ายขายอย่างใกล้ชิด
    มีระบบติดตามข้อมูลการผลิตและการขนส่งถ่านหิน ทำให้ทราบปริมาณการผลิต
    คุณภาพและสต๊อกถ่านหินอยู่ตลอดเวลา
    และทำให้สามารถปรับเปลี่ยนแผนการส่งมอบถ่านหินให้ทันต่อสถานการณ์ที่เกิดขึ้นอย่างเหมาะสมและสอดคล้องกัน

4.  ความเสี่ยงจากการพึ่งพิงการขายถ่านหินให้ลูกค้ารายใหญ่ :
    รายได้ส่วนใหญ่มาจากการขายถ่านหินของบริษัทย่อยในประเทศอินโดนีเซีย โดยในปี 2556
    บริษัทย่อยในประเทศอินโดนีเซียสามารถหาลูกค้ารายใหม่เพิ่มขึ้นเรื่อยๆ
    โดยจะไม่พึ่งพิงลูกค้ารายใดรายหนึ่งเกินร้อยละ 30
    กอปรกับถ่านหินยังมีราคาถูกกว่าเชื้อเพลิงชนิดอื่นมากและมีผู้ประกอบการอุตสาหกรรมหันมาใช้ถ่านหินมากขึ้นทุกปีจึงมีอุปสงค์รองรับการหาลูกค้ารายใหม่
    ๆ เพิ่มขึ้นเพื่อกระจายความเสี่ยงให้มีผลกระทบน้อยที่สุด

5.  ความเสี่ยงเนื่องจากลูกค้าไม่ชำระหนี้ค่าถ่านหิน : การขายถ่านหินส่วนใหญ่จะขายเป็นเงินเชื่อ
    ซึ่งจะให้สินเชื่อเฉพาะลูกค้าที่มีคุณภาพเท่านั้น
    ทั้งนี้ลานนาได้จัดตั้งคณะกรรมการพิจารณาการให้เครดิตแก่ลูกค้าเพื่อกลั่นกรองและเน้นการขายเชื่ออย่างระมัดระวัง
    นอกจากนี้ยังได้จัดให้มีการตั้งสำรองเผื่อหนี้สงสัยจะสูญไว้ในบัญชีโดยพิจารณาจากคุณภาพและอายุหนี้ที่คงค้างเพื่อไม่ให้เกิดผลกระทบต่องบการเงินในอนาคตหากมีหนี้สูญเกิดขึ้น

6.  ความเสี่ยงด้านสินค้าทดแทน :
    เมื่อเปรียบเทียบกับราคาต่อหน่วยของค่าความร้อนที่เท่ากันของเชื้อเพลิงทดแทนอย่างอื่นอันได้แก่
    น้ำมันเตา น้ำมันดีเซล
    และก๊าซธรรมชาติแล้วจะเห็นได้ว่าถ่านหินยังคงมีราคาต่อหน่วยของค่าความร้อนที่ต่ำกว่าเชื้อเพลิงชนิดอื่นมาก
    จึงประเมินได้ว่าความเสี่ยงด้านสินค้าทดแทนยังอยู่ในเกณฑ์ที่ ต่ำมาก

7.  ความเสี่ยงด้านการเปลี่ยนแปลงปริมาณสำรองถ่านหิน :
    เพื่อลดความเสี่ยงจากการลดลงของปริมาณสำรองถ่านหิน
    ลานนามีนโยบายที่จะจัดซื้อจัดหาแหล่งถ่านหินแหล่งใหม่เพิ่มเติมเพื่อชดเชยปริมาณถ่านหินที่ใช้ไปในแต่ละปีอยู่ตลอดเวลา
    ตลอดจนการศึกษาและประเมินประสิทธิภาพของการวางแผนและการทำเหมือง
    (OPERATIONAL AUDIT)
    เพื่อให้มั่นใจว่าการออกแบบการทำเหมืองและขั้นตอนการผลิตถ่านหินที่ดำเนินการอยู่ถูกต้องเหมาะสมสอดคล้องกับสภาพภูมิประเทศและลักษณะการวางตัวของแหล่งถ่านหินเพื่อเป็นหลักประกันว่าการดำเนินงานทุกขั้นตอนของการผลิตถ่านหินเป็นไปตามมาตรฐานสากลและมีประสิทธิภาพประสิทธิผลสูงสุดเพื่อให้ปริมาณสำรองถ่านหินถูกนำไปใช้หาประโยชน์อย่างเต็มที่ในเชิงพาณิชย์ตามมาตรฐาน
    THE AUSTRALASIAN CODE FOR REPORTING MINERAL STANDARDS (“JORC CODE”)

8.  ความเสี่ยงจากการดำเนินงานของผู้รับจ้างทำเหมืองถ่านหิน :
    บริษัทย่อยใช้วิธีการว่าจ้างผู้รับเหมาในการทำเหมืองถ่านหิน
    ดังนั้นหากผู้รับเหมาไม่สามารถดำเนินงานได้ตามแผนงานที่กำหนดไว้เนื่องจากมีปัญหาต่างๆ
    เช่น การจัดซื้อจัดหาเครื่องจักรไม่เป็นไปตามกำหนด หรือการซ่อมบำรุงไม่ได้มาตรฐาน
    การดำเนินงานที่ขาดประสิทธิภาพหรือมีปัญหาแรงงาน เป็นต้น
    เหตุดังกล่าวย่อมส่งผลกระทบต่อการผลิตและการจำหน่ายถ่านหินของบริษัทย่อย
    ฉะนั้นเพื่อป้องกันความเสี่ยงในเรื่องนี้จึงได้คัดเลือกเฉพาะผู้รับเหมาที่มีความน่าเชื่อถือ
    มีประสบการณ์และประวัติการทำงานที่ดี
    โดยจะทำสัญญาว่าจ้างอย่างต่ำเป็นเวลาสามปีเพื่อให้มีปริมาณงานมากพอในการจัดหาแหล่งเงินทุนของผู้รับเหมาแต่ละราย
    นอกจากนี้บริษัทย่อยมีการจัดประชุมร่วมกับผู้รับเหมาแต่ละรายเป็นประจำทุกสัปดาห์
    เพื่อรับทราบแผนปฏิบัติงาน และร่วมกันหาแนวทางแก้ไขปัญหาที่อาจจะเกิดขึ้น

9.  ความเสี่ยงจากการเปลี่ยนแปลงกฎเกณฑ์และนโยบายของประเทศที่เข้าไปลงทุน :
    บริษัทย่อยอาจจะเผชิญกับความเสี่ยงในการเปลี่ยนแปลงกฎระเบียบและนโยบายของภาครัฐในประเทศอินโดนีเซีย
    ซึ่งการเปลี่ยนแปลงที่เกิดขึ้นอาจส่งผลกระทบต่อการดำเนินงานในอนาคตได้ โดยในช่วง 3
    ปีที่ผ่านมารัฐบาลอินโดนีเซียได้ออกกฎหมายเหมืองแร่ฉบับใหม่ (NEW MINING LAW)
    ซึ่งอาจจะส่งผลให้มีการออกกฎระเบียบที่เกี่ยวข้องกับภาษีอากรเพิ่มเติม
    หรือเปลี่ยนแปลงข้อตกลงในสัญญาสัมปทานทำเหมืองถ่านหิน (COAL CONTRACT OF WORK)
    ที่ทำไว้ ซึ่งอาจจะเป็นการเพิ่มภาระค่าใช้จ่ายให้กับผู้ประกอบการถ่านหินในอนาคต
    นอกจากนั้นรัฐบาลอินโดนีเซียได้เริ่มบังคับใช้กฎหมาย DMO (DOMESTIC MARKET
    OBLIGATION)
    ซึ่งกำหนดให้ผู้ประกอบการถ่านหินในประเทศต้องจำหน่ายถ่านหินส่วนหนึ่งเพื่อตอบสนองความต้องการใช้ถ่านหินในประเทศให้เพียงพอและใช้กฎหมาย
    PRICE REGULATION
    ซึ่งกำหนดราคาจำหน่ายถ่านหินขั้นต่ำสำหรับส่งออกไปจำหน่ายต่างประเทศ
    เพื่อป้องกันไม่ให้ผู้ประกอบการถ่านหินจำหน่ายถ่านหินออกไปต่างประเทศในราคาที่ต่ำเกินไปเพราะจะทำให้รัฐบาลเก็บภาษีหรือค่าธรรมเนียมส่งออก
    (ROYALTY FEE) ได้ต่ำ
    อย่างไรก็ตามมาตรการดังกล่าวยังไม่ส่งผลกระทบอย่างมีนัยสำคัญในปีที่ผ่านมา

10. ความเสี่ยงด้านสิ่งแวดล้อม :
    ลานนาและบริษัทในเครือมิได้ละเลยจิตสำนึกและความรับผิดชอบที่มีต่อสังคมชุมชนและสิ่งแวดล้อม
    การทำเหมืองถ่านหินของบริษัทย่อยจะต้องปฏิบัติตามแผนผังโครงการทำเหมืองและรายงานผลกระทบสิ่งแวดล้อม
    (ENVIRONMENTAL IMPACT ANALYSIS STUDY)
    ที่ได้รับการอนุมัติจากหน่วยราชการและจัดให้มีการฟื้นฟูสภาพพื้นที่เพื่อปรับปรุงสภาพแวดล้อมและระบบนิเวศวิทยาภายหลังการทำเหมืองให้อยู่ในสภาพที่ดี
    ด้วยการปลูกต้นไม้ที่มีคุณค่าเชิงอนุรักษ์และมีการปรับปรุงพื้นที่เพื่อใช้ในกิจกรรมต่าง ๆ เช่น
    พื้นที่เพื่อการเกษตร อ่างเก็บน้ำ การอยู่อาศัย เป็นต้น โดย PT. LANNA HARITA
    INDONESIA (LHI) และ PT. SINGLURUS PRATAMA (SGP)
    ซึ่งเป็นบริษัทย่อยที่ประกอบธุรกิจทำเหมืองถ่านหินในประเทศอินโดนีเซียได้รับรางวัลด้านสิ่งแวดล้อมในปี
    2556 ดังนี้

-   เมื่อเดือนมิถุนายน 2556 LHI ได้รับประกาศนียบัตร THE GREEN CERTIFICATE FOR
    EXCELLENT ENVIRONMENTAL MANAGEMENT จาก GOVERNOR OF EAST KALIMANTAN
    PROVINCE แห่งประเทศอินโดนีเซีย
    เนื่องจากบริหารจัดการสิ่งแวดล้อมได้ดีกว่าข้อกำหนดของกฎหมาย

-   เมื่อเดือนมิถุนายน 2556 LHI ได้รับประกาศนียบัตร CERTIFICATE FOR COMPANY’S
    EFFORT DONE FOR SUSTAINABLE ENVIRONMENTAL MANAGEMENT IN THE MINING
    SECTOR จาก MAJOR OF SAMARINDA CITY แห่งประเทศอินโดนีเซีย
    เนื่องจากบริหารจัดการสิ่งแวดล้อมได้ดีอย่างต่อเนื่อง

-   เมื่อเดือนพฤศจิกายน 2556 LHI ได้รับประกาศนียบัตร THE BRONZE CERTIFICATE FOR
    ENVIRONMENTAL MANAGEMENT YEAR 2013 จาก DIRECTORATE GENERAL OF
    MINERAL AND COAL แห่งประเทศอินโดนีเซีย
    เนื่องจากบริหารจัดการสิ่งแวดล้อมได้ดีตามข้อกำหนดของกฎหมาย

-   เมื่อเดือนมิถุนายน 2556 SGP ได้รับประกาศนียบัตร THE GREEN CERTIFICATE FOR
    EXCELLENT ENVIRONMENTAL MANAGEMENT จาก GOVERNOR OF EAST KALIMANTAN
    PROVINCE แห่งประเทศอินโดนีเซีย
    เนื่องจากบริหารจัดการสิ่งแวดล้อมได้ดีตามข้อกำหนดของกฎหมาย

-   เมื่อเดือนพฤศจิกายน 2556 SGP ได้รับประกาศนียบัตร THE MINING ENVIRONMENTAL
    MANAGEMENT จาก THE MINISTRY OF ENERGY AND MINERAL RESOURCES
    แห่งประเทศอินโดนีเซีย เนื่องจากบริหารจัดการสิ่งแวดล้อมได้ดีตามข้อกำหนดของกฎหมาย

-   เมื่อเดือนพฤศจิกายน 2556 SGP ได้รับประกาศนียบัตร THE SAFETY MANAGEMENT OF
    MINERAL AND COAL MINING YEAR 2013 จาก THE MINISTRY OF ENERGY AND
    MINERAL RESOURCES แห่งประเทศอินโดนีเซีย
    เนื่องจากบริหารจัดการความปลอดภัยในการทำเหมืองได้ดีตามข้อกำหนดของกฎหมาย

สำหรับศูนย์จำหน่ายถ่านหินอยุธยา จังหวัดพระนครศรีอยุธยา
ซึ่งเป็นสถานประกอบการในประเทศก็ได้ดูแลด้านสิ่งแวดล้อมด้วยการปลูกต้นไม้เพื่อสร้างแนวกันลมสำหรับป้องกันฝุ่นละออง
รวมทั้งติดตั้งสเปย์แรงดันสูงพรมน้ำบริเวณรอบๆ พื้นที่กองเก็บถ่านหินและเส้นทางการลำเลียงถ่านหิน
ส่วนน้ำทิ้งก็มีการรวบรวมเข้าบ่อกักตะกอนไม่ให้ตะกอนไหลลงสู่แม่น้ำสาธารณะ
ควบคุมรถบรรทุกให้คลุมผ้าใบและมีบ่อล้างล้อสำหรับรถบรรทุกถ่านหินเพื่อป้องกันเศษวัสดุติดพื้นถนนสาธารณะ
มีการตรวจสอบคุณภาพอากาศและน้ำอย่างสม่ำเสมอ
และเพื่อให้แน่ใจว่าสามารถควบคุมฝุ่นละอองได้อย่างมีประสิทธิภาพจึงได้ก่อสร้างโรงเรือนขนาดใหญ่เพื่อกองเก็บและขนถ่ายถ่านหินให้อยู่ภายในโรงเรือนที่ปิดมิดชิดจำนวน
1 ยูนิตขนาดความจุ 6,000 ตันใช้เงินลงทุนประมาณ 40 ล้านบาท คาดว่าจะก่อสร้างแล้วเสร็จต้นปี
2557
โดยได้วางแผนที่จะก่อสร้างเพิ่มเติมในปีต่อไปเพื่อปรับปรุงวิธีการกองเก็บและขนถ่ายถ่านหินจากพื้นที่โล่งแจ้งให้อยู่ภายในโรงเรือนที่ปิดมิดชิดทั้งหมดเพื่อลดการฟุ้งกระจายของฝุ่นละอองให้น้อยที่สุด

ความเสี่ยงด้านธุรกิจเอทานอล

บริษัท ไทย อะโกร เอ็นเนอร์ยี่ จำกัด (มหาชน) (“TAE”)
ซึ่งเป็นบริษัทย่อยในประเทศไทยที่ประกอบธุรกิจผลิตเอทานอลเพื่อใช้ผสมกับน้ำมันเบ็นซินในอัตราส่วนต่างๆ
เป็นน้ำมันแก๊สโซฮอล์ E10, E20 และ E85 ใช้เป็นเชื้อเพลิงสำหรับรถยนต์
โดยได้มีการประเมินและบริหารความเสี่ยงเพื่อป้องกันและลดผลกระทบที่อาจจะเกิดขึ้นดังต่อไปนี้

(1) ความเสี่ยงด้านการจัดหาวัตถุดิบหลัก

กากน้ำตาลเป็นวัตถุดิบหลักที่ใช้ในการผลิตเอทานอลคิดเป็นสัดส่วนมากกว่าร้อยละ 80
ของต้นทุนการผลิตเอทานอลโดยรวม
โดยที่กากน้ำตาลเป็นผลิตภัณฑ์พลอยได้จากโรงงานอุตสาหกรรมน้ำตาล
ดังนั้นปริมาณผลผลิตกากน้ำตาลในแต่ละปีจะมีมากน้อยเพียงใดขึ้นอยู่กับปริมาณอ้อยที่เข้าหีบของโรงงานน้ำตาลในแต่ละปี
โดยอ้อย 1 ตันที่เข้าหีบจะได้ผลผลิตกากน้ำตาลประมาณ 45 - 50 กิโลกรรม คิดเป็นร้อยละ
4.5 - 5 ของปริมาณอ้อยที่เข้าหีบ ทั้งนี้ปัจจัยที่มีผลกระทบต่อปริมาณอ้อยที่เข้าหีบในแต่ละปีคือ (ก)
พื้นที่ในการเพาะปลูกอ้อยซึ่งจะผันแปรตามผลตอบแทนของการปลูกอ้อยเมื่อเทียบกับพืชไร่ชนิดอื่น และ
(ข) ผลผลิตอ้อยต่อพื้นที่เพาะปลูกซึ่งจะผันแปรตามสภาพดินฟ้าอากาศในแต่ละปี

TAE จัดหากากน้ำตาลโดยสั่งซื้อจากผู้ผลิตและ/หรือผู้จัดจำหน่ายในประเทศทั้งหมด
โดยจะเริ่มเจรจาซื้อกากน้ำตาลล่วงหน้าก่อนฤดูกาลเปิดหีบอ้อย
เพื่อลดความเสี่ยงที่อาจจะมีปริมาณกากน้ำตาลไม่เพียงพอต่อการผลิตเอทานอลตามแผนที่วางไว้ ซึ่ง
TAE ได้วางนโยบายเพื่อลดความเสี่ยงที่อาจเกิดขึ้นจากการจัดหากากน้ำตาล ดังนี้

(ก) TAE
มีนโยบายในการทำสัญญาซื้อขายระยะยาวกับผู้จำหน่ายกากน้ำตาลเพื่อตกลงปริมาณกากน้ำตาลและกำหนดเวลาส่งมอบล่วงหน้าในแต่ละปี
ซึ่งจะช่วยให้สามารถบริหารสต็อกกากน้ำตาลและวางแผนการผลิตเอทานอลได้อย่างมีประสิทธิภาพ
และยังช่วยลดความเสี่ยงที่อาจจะต้องหยุดหรือชะลอการผลิตเอทานอล
เนื่องจากไม่สามารถจัดหาวัตถุดิบกากน้ำตาลได้อย่างเพียงพอ

(ข) TAE อยู่ระหว่างการปรับปรุงเครื่องจักรสายการผลิตที่ 2
ให้สามารถผลิตเอทานอลโดยใช้มันเส้นเป็นวัตถุดิบซึ่งจะช่วยเพิ่มความยืดหยุ่นในการบริหารต้นทุนการผลิตเอทานอลให้มีประสิทธิภาพมากที่สุด
หากราคาวัตถุดิบชนิดใดมีแนวโน้มสูงขึ้น ก็จะสามารถหันไปใช้วัตถุดิบอีกชนิดหนึ่งได้
คาดว่าการปรับปรุงสายการผลิตดังกล่าวจะแล้วเสร็จภายในไตรมาสที่ 2/2557
โดยมีนโยบายในการจัดหามันเส้นจากจังหวัดใกล้เคียง
โดยมีขั้นตอนในการตรวจสอบคุณภาพของมันเส้นอย่างรัดกุม
เริ่มตั้งแต่การคัดเลือกลานมันที่มีศักยภาพจนถึงขั้นตอนการรับมอบมันเส้น
เพื่อให้มั่นใจว่าเป็นมันเส้นที่มีคุณภาพตามที่กำหนดและเหมาะสำหรับใช้ในการผลิตเอทานอล

ภาครัฐมีนโยบายในการทำโซนนิ่งพื้นที่เกษตรกรรม
โดยมีการส่งเสริมเกษตรกรให้ปรับเปลี่ยนพื้นที่นาข้าวที่ไม่เหมาะสมไปสู่สินค้าเกษตรอื่น
ซึ่งจากการประเมินพื้นที่เขตส่งเสริมการปลูกอ้อยพบว่ามีพื้นที่ปลูกอ้อยเพิ่มขึ้นทั้งสิ้น 4.19 ล้านไร่
จะทำให้ผลผลิตกากน้ำตาลเพิ่มขึ้นประมาณ 2.06 ล้านตัน
ในขณะเดียวกันผู้ประกอบการโรงงานน้ำตาลเองก็มีการขยายพื้นที่ปลูกอ้อยอีก 7.2 ล้านไร่
ภายในระยะเวลา 3 ปี (ปี 2557-2560)
ข้างหน้าซึ่งจะทำให้ปริมาณผลผลิตกากน้ำตาลเพิ่มขึ้นอีกประมาณ 3.54 ล้านตัน
นโยบายดังกล่าวจะทำให้ปริมาณผลผลิตกากน้ำตาลเพิ่มขึ้นอย่างมีนัยสำคัญในอนาคตอันใกล้
ซึ่งจะช่วยลดความเสี่ยงในการจัดหากากน้ำตาลของ TAE ลงได้

  (2) ความเสี่ยงจากความผันผวนของราคาวัตถุดิบหลัก

วัตถุดิบกากน้ำตาลเป็นต้นทุนหลักคิดเป็นสัดส่วนมากกว่าร้อยละ 80 ของต้นทุนการผลิตโดยรวม
การเปลี่ยนแปลงราคากากน้ำตาลจะส่งผลโดยตรงต่อต้นทุนการผลิตเอทานอล
ทั้งนี้ราคาของกากน้ำตาลจะผันแปรตามอุปสงค์และอุปทานในตลาดในทิศทางเดียวกับการเปลี่ยนแปลงราคาอ้อยและน้ำตาล
โดยจะขึ้นอยู่กับปริมาณอ้อยที่ผลิตได้ในแต่ละปี
ซึ่งอาจได้รับผลกระทบจากจำนวนพื้นที่การเพาะปลูกอ้อยและสภาพดินฟ้าอากาศ
หากพื้นที่การเพาะปลูกอ้อยลดลงหรือสภาพภูมิอากาศแห้งแล้งจนเป็นเหตุให้ปริมาณผลผลิตอ้อยทั่วประเทศลดลง
จะส่งผลทำให้ปริมาณผลผลิตน้ำตาลและกากน้ำตาลในประเทศลดลงไปด้วย
และทำให้ราคากากน้ำตาลเพิ่มสูงขึ้น
นอกจากนี้ราคากากน้ำตาลยังมีลักษณะเป็นฤดูกาลกล่าวคือในช่วงฤดูหีบอ้อย
(เดือนพฤศจิกายนถึงเดือนพฤษภาคมของทุกปี)
ราคากากน้ำตาลจะมีราคาต่ำเนื่องจากเป็นช่วงที่ปริมาณกากน้ำตาลในท้องตลาดมีจำนวนมาก
และราคากากน้ำตาลจะค่อยๆ ปรับตัวสูงขึ้นเมื่อปริมาณกากน้ำตาลลดลง
ดังนั้นหากราคากากน้ำตาลมีการปรับตัวสูงขึ้นอย่างรวดเร็วอาจส่งผลกระทบต่อต้นทุนขายและอัตรากำไรเนื่องจากไม่สามารถปรับราคาขายเอทานอลได้ในอัตราที่เท่ากัน
หรือมากกว่าอัตราการเพิ่มขึ้นของต้นทุนหรือราคาวัตถุดิบดังกล่าว อย่างไรก็ตาม TAE
มีนโยบายกำหนดราคาเอทานอลจากต้นทุนบวกกำไรขั้นต้นที่เหมาะสม
ซึ่งมีการตรวจสอบราคากากน้ำตาลอย่างสม่ำเสมอ
เพื่อให้สามารถประมาณการต้นทุนการผลิตได้อย่างถูกต้องและใกล้เคียงความเป็นจริงมากที่สุด
ซึ่งจะช่วยลดความเสี่ยงจากความผันผวนของราคากากน้ำตาลลงได้ กอปรกับ TAE
เป็นผู้ประกอบการรายแรกๆ
ที่ได้รับอนุญาตให้ตั้งโรงงานผลิตและจำหน่ายเอทานอลเพื่อใช้เป็นเชื้อเพลิง
ทำให้ผู้บริหารมีความรู้ความเข้าใจ และประสบการณ์ในอุตสาหกรรมอย่างลึกซึ้ง
และมีความสัมพันธ์ที่ดีกับผู้ผลิตและ/หรือผู้จัดจำหน่ายกากน้ำตาล
ทำให้สามารถคาดการณ์แนวโน้มราคากากน้ำตาลได้เป็นอย่างดี
โดยที่ผ่านมาผู้บริหารได้ติดตามการเคลื่อนไหวของปริมาณและราคากากน้ำตาลอย่างใกล้ชิด
เพื่อให้สามารถจัดหากากน้ำตาลได้อย่างเพียงพอในราคาที่ทำให้ต้นทุนการผลิตเอทานอลสามารถแข่งขันได้
โดยมีนโยบายในการเจรจาทำสัญญาซื้อกากน้ำตาลจากผู้ผลิต
และ/หรือผู้จำหน่ายกากน้ำตาลล่วงหน้าก่อนช่วงฤดูหีบอ้อย
กอปรกับอยู่ระหว่างการปรับปรุงเครื่องจักรสายการผลิตที่ 2
ให้สามารถผลิตเอทานอลโดยใช้มันเส้นเป็นวัตถุดิบ
ซึ่งจะช่วยให้มีทางเลือกในการใช้วัตถุดิบในการผลิตเอทานอลมากยิ่งขึ้น
หากราคาของวัตถุดิบชนิดใดมีแนวโน้มสูงขึ้น
ก็สามารถหันไปใช้วัตถุดิบอีกชนิดหนึ่งในการผลิตเอทานอลแทนได้

(3) ความเสี่ยงจากการพึ่งพิงผู้จำหน่ายวัตถุดิบหลัก

TAE มีการสั่งซื้อวัตถุดิบกากน้ำตาลจากบริษัท น้ำตาลมิตรผล จำกัด (“มิตรผล”)
ในสัดส่วนที่สูงถึงร้อยละ 53.65 ของมูลค่าการสั่งซื้อกากน้ำตาลทั้งหมดในปี 2556
เนื่องจากโรงงานน้ำตาลมิตรผลตั้งอยู่ในบริเวณใกล้เคียงกับโรงงานของ TAE
ซึ่งจะช่วยประหยัดต้นทุนกากน้ำตาลได้ส่วนหนึ่ง
อย่างไรก็ตามการสั่งซื้อกากน้ำตาลจากมิตรผลในสัดส่วนที่สูงดังกล่าวอาจจะมีความเสี่ยงหากมิตรผลไม่สามารถส่งมอบกากน้ำตาลได้ตามปริมาณและเวลาที่กำหนด
เนื่องจากบริษัทในกลุ่มมิตรผลเองก็มีการประกอบธุรกิจผลิตและจำหน่ายเอทานอลด้วย
ซึ่งต้องใช้กากน้ำตาลเป็นวัตถุดิบเช่นเดียวกัน TAE ตระหนักถึงความเสี่ยงดังกล่าว
จึงได้ทำสัญญาซื้อกากน้ำตาลจากมิตรผลจำนวน 200,000 ต้นต่อปี เป็นระยะเวลา 15 ปี
เริ่มตั้งแต่ปี 2548 ถึง 2562
และยังมีการจัดซื้อกากน้ำตาลจากโรงงานน้ำตาลและ/หรือผู้จัดจำหน่ายกากน้ำตาลรายอื่นเพิ่มเติม
เพื่อลดการพึ่งพิงผู้จำหน่ายกากน้ำตาลรายใดรายหนึ่งเป็นหลัก ยิ่งไปกว่านั้นปัจจุบัน TAE
อยู่ระหว่างดำเนินการปรับปรุงเครื่องจักรสายการผลิตที่ 2 ให้สามารถผลิตเอทานอลจากมันเส้น
เพื่อให้มีความยืดหยุ่นในการจัดหาวัตถุดิบ
และทำให้สามารถบริหารต้นทุนการผลิตได้อย่างมีประสิทธิภาพ
คาดว่าการปรับปรุงสายการผลิตดังกล่าวจะแล้วเสร็จในปี 2557

(4) ความเสี่ยงจากการพึ่งพิงลูกค้ารายใหญ่

TAE ประกอบธุรกิจผลิตและจำหน่ายเอทานอลเพื่อใช้เป็นเชื้อเพลิง
ซึ่งจะนำไปผสมกับน้ำมันเบนซินเป็นน้ำมันแก๊สโซฮอล์จำหน่ายแก่ประชาชนทั่วไป
ดังนั้นเอทานอลที่ผลิตได้ทั้งหมดจะจำหน่ายให้แก่ลูกค้าที่เป็นผู้ค้าน้ำมันตามมาตรา 7
แห่งพระราชบัญญัติการค้าน้ำมันเชื้อเพลิง พ.ศ. 2543 ประมาณ 7
รายจากจำนวนผู้ค้าน้ำมันในประเทศที่มีอยู่ประมาณ 10 ราย เช่น บริษัท ปตท. จำกัด (มหาชน),
บริษัท บางจากปิโตรเลียม จำกัด (มหาชน), บริษัท เอสโซ่ (ประเทศไทย) จำกัด (มหาชน),
บริษัท ไออาร์พีซี จำกัด (มหาชน), บริษัท ไทยออยล์ จำกัด (มหาชน) เป็นต้น
จึงถือว่าเป็นตลาดที่มีลูกค้าน้อยรายโดย TAE พยายามลดการพึ่งพิงลูกค้ารายใดรายหนึ่งเป็นพิเศษ
ทั้งนี้ลูกค้าของ TAE ล้วนเป็นผู้ค้าน้ำมันรายใหญ่ที่มีฐานะทางการเงินที่แข็งแกร่ง
และมีกระบวนการคัดเลือกผู้จัดจำหน่าย (SUPPLIER) ที่มีมาตรฐานสูง โดย TAE
เป็นหนึ่งในผู้ผลิตและจัดจำหน่ายเอทานอลเพียงไม่กี่รายที่จำหน่ายเอทานอลให้แก่ลูกค้าดังกล่าว
ซึ่งถือว่าเป็นข้อได้เปรียบในการแข่งขัน ยิ่งไปกว่านั้น TAE
มีนโยบายที่จะรักษาความสัมพันธ์ที่ดีกับลูกค้าอย่างต่อเนื่อง
โดยมุ่งเน้นการควบคุมการผลิตให้ได้สินค้าที่มีคุณภาพสูง และสามารถส่งสินค้าได้ตรงตามกำหนดเวลา
เพื่อสร้างความเชื่อมั่นและความไว้วางใจให้แก่ลูกค้า
ดังนั้นผู้บริหารจึงมั่นใจว่าจะสามารถรักษาฐานลูกค้าได้อย่างมั่นคงต่อไป

(5) ความเสี่ยงจากนโยบายของภาครัฐ

รัฐบาลมีนโยบายให้กระทรวงพลังงานจัดทำแผนพัฒนาพลังงานทดแทนและพลังงานทางเลือก 25%
ภายใน 10 ปี (พ.ศ. 2555-2564) (ALTERNATIVE ENERGY DEVELOPMENT PLAN : AEDP)
เพื่อกำหนดทิศทางและกรอบการพัฒนาพลังงานทดแทนของประเทศ
เพื่อให้ประเทศไทยสามารถพัฒนาพลังงานทดแทนให้เป็นหนึ่งในพลังงานหลักของประเทศ
และสามารถทดแทนการใช้เชื้อเพลิงฟอสซิลและการนำเข้าน้ำมันได้อย่างยั่งยืนในอนาคต
เอทานอลเป็นหนึ่งในพลังงานทดแทนที่รัฐบาลให้การสนับสนุนสำหรับนำมาใช้ทดแทนน้ำมันเบนซิน
โดยรัฐบาลมีเป้าหมายที่จะส่งเสริมให้มีการผลิตเอทานอลไม่น้อยกว่า 9 ล้านลิตรต่อวัน ภายในปี
2564 ผ่านนโยบายต่างๆ ไม่ว่าจะเป็นการยกเลิกการจัดจำหน่ายน้ำมันเบนซิน 91
โดยมีผลตั้งแต่วันที่ 1 มกราคม 2556 เป็นต้นมา
การรักษาส่วนต่างของราคาน้ำมันแก๊สโซฮอล์กับราคาน้ำมันเบนซินโดยอาศัยกลไกของกองทุนน้ำมัน
เป็นต้น หากภาครัฐมีการปรับเปลี่ยนแผนดังกล่าวอาจส่งผลกระทบต่อปริมาณการใช้น้ำมันแก๊สโซฮอล์
ซึ่งจะส่งผลกระทบต่อปริมาณความต้องการใช้เอทานอลตามไปด้วย
แต่โอกาสที่รัฐบาลจะยกเลิกนโยบายสนับสนุนการผลิตพลังงานทดแทนรวมถึงเอทานอลมีไม่มากนัก
เนื่องจากเอทานอลเป็นพลังงานทดแทนที่สามารถนำผลผลิตทางการเกษตรจากในประเทศไม่ว่าจะเป็นกากน้ำตาล
มันเส้น หรืออ้อย ที่มีเพียงพออยู่แล้ว มาใช้ผลิตเชื้อเพลิงทดแทนได้อย่างมีประสิทธิภาพ
ซึ่งนอกจากจะช่วยลดการพึ่งพิงการนำเข้าน้ำมันเชื้อเพลิงจากต่างประเทศแล้ว
ยังเป็นการส่งเสริมภาคเกษตรกรรมในประเทศให้มีมูลค่าเพิ่มขึ้นอีกด้วย

(6)
ความเสี่ยงจากการใช้ก๊าซชีวภาพเป็นเชื้อเพลิงหลักสำหรับผลิตไอน้ำเพื่อใช้ในกระบวนการผลิตเอทานอล

TAE ใช้เชื้อเพลิงก๊าซชีวภาพเป็นเชื้อเพลิงหลักสำหรับผลิตไอน้ำเพื่อใช้ในกระบวนการผลิตเอทานอล
จากเดิมที่ใช้น้ำมันเตาเป็นเชื้อเพลิงในการผลิตเอทานอล จึงช่วยลดต้นทุนค่าเชื้อเพลิงได้อย่างมาก
ปัจจุบัน TAE มีบ่อผลิตก๊าซชีวภาพที่สามารถใช้งานได้ 2 บ่อสามารถผลิตก๊าซชีวภาพได้ทั้งสิ้นประมาณ
70,000 ลูกบาศก์เมตรต่อวัน (บ่อผลิตก๊าซชีวภาพบ่อที่ 1 ใช้งานมานานแล้ว ทำให้มีสภาพชำรุด
ปัจจุบันไม่ได้เดินเครื่องบ่อที่ 1 แล้ว) นอกจากนี้ TAE ได้ก่อสร้างบ่อผลิตก๊าซชีวภาพบ่อที่ 4
แล้วเสร็จในเดือนธันวาคม 2556 และเริ่มผลิตก๊าซชีวภาพในเดือนมกราคม 2557 ซึ่งใช้เทคโนโลยี
MODIFIED COVERED LAGOON (MCL) โดยสามารถผลิตก๊าซชีวภาพได้ 72,000
ลูกบาศก์เมตรต่อวัน ทำให้สามารถผลิตก๊าซชีวภาพได้รวมทั้งสิ้น 142,000 ลูกบาศก์เมตรต่อวัน
ในขณะที่ความต้องการใช้ก๊าซชีวภาพรวมทั้งสิ้นประมาณ 126,000 ลูกบาศก์เมตรต่อวัน จะเห็นได้ว่า
TAE สามารถผลิตก๊าซชีวภาพได้เพียงพอสำหรับใช้ในกระบวนการผลิตเอทานอลได้ทั้งหมด
และมีปริมาณก๊าซชีวภาพเหลือเพื่อใช้ในการผลิตไฟฟ้าใช้เองในโรงงานด้วย อย่างไรก็ตาม TAE
อาจมีความเสี่ยงที่ไม่สามารถผลิตก๊าซชีวภาพมาใช้ในกระบวนการผลิตเอทานอลได้ทั้งหมดหากเกิดภัยธรรมชาติ
เช่น
เกิดลมพายุทำให้บ่อผลิตก๊าซชีวภาพได้รับความเสียหายหรือกระบวนการผลิตก๊าซชีวภาพต้องหยุดชะงักลง
และต้องหันไปใช้เชื้อเพลิงชนิดอื่นแทน เช่น น้ำมันเตา กะลาปาล์ม เป็นต้น
ซึ่งมีราคาสูงกว่าการผลิตก๊าซชีวภาพใช้เอง โดย TAE ตระหนักถึงความเสี่ยงดังกล่าว
จึงได้ทำการปรับปรุงโครงสร้างบ่อผลิตก๊าซชีวภาพให้มีความมั่นคงแข็งแรงและจัดให้มีหน่วยงานดูแลระบบผลิตก๊าซชีวภาพทุกระบบอย่างใกล้ชิด
โดยมีการซ่อมแซมบำรุงรักษาเครื่องจักรอุปกรณ์ต่างๆ อย่างสม่ำเสมอ
เพื่อให้สามารถผลิตก๊าซชีวภาพได้อย่างต่อเนื่องและมีประสิทธิภาพประสิทธิผลสูงสุด

(7) ความเสี่ยงจากความล่าช้าในการปรับปรุงสายการผลิตที่ 2
ให้สามารถผลิตเอทานอลจากมันเส้น

TAE ได้ลงทุนก่อสร้างโรงงานผลิตเอทานอลสายการผลิตที่ 2 โดยใช้เทคโนโลยีของ MAGUIN
INTERIS แห่งประเทศฝรั่งเศส เพื่อเพิ่มกำลังการผลิตเอทานอลอีก 200,000 ลิตรต่อวัน
โดยใช้มันเส้นเป็นวัตถุดิบ
ทำให้มีความยืดหยุ่นและลดความเสี่ยงด้านวัตถุดิบและทำให้การบริหารต้นทุนการผลิตเอทานอลมีประสิทธิภาพมากที่สุด
หากราคาของวัตถุดิบชนิดใดมีแนวโน้มสูงขึ้น
ก็จะสามารถหันไปใช้วัตถุดิบอีกชนิดหนึ่งในการผลิตเอทานอลแทนได้
ซึ่งโครงการนี้ใช้เงินลงทุนประมาณ 1,300 ล้านบาท
โดยสามารถก่อสร้างและติดตั้งเครื่องจักรแล้วเสร็จและเริ่มทดลองเดินเครื่องจักรในปี 2554
ซึ่งผลจากการทดลองเดินเครื่องจักรดังกล่าวพบว่ากระบวนการเตรียมมันเส้นยังไม่สมบูรณ์ตามที่ออกแบบไว้
ซึ่ง MAGUIN INTERIS ได้ดำเนินการปรับปรุงแก้ไขจุดบกพร่องต่างๆ มาเป็นระยะ ๆ
โดยมีแผนจะเข้ามาทดลองเดินเครื่องจักรอีกครั้งหนึ่งประมาณเดือนเมษายน 2557
คาดว่าจะสามารถดำเนินการแล้วเสร็จและพร้อมที่จะเริ่มผลิตเอทานอลจากมันเส้นได้ในปี 2557
อย่างไรก็ตามปัจจัยการเลือกใช้วัตถุดิบในการผลิตเอทานอลของสายการผลิตที่ 2
จะขึ้นอยู่กับแผนการผลิตและต้นทุนการผลิตเอทานอลเป็นหลัก โดยสายการผลิตที่ 2
ได้ผ่านการทดลองเดินเครื่องจักรและสามารถผลิตเอทานอลจากกากน้ำตาลได้เต็มประสิทธิภาพแล้ว
และได้นำออกจำหน่ายในเชิงพาณิชย์แล้วตั้งแต่เดือนเมษายน 2555 เป็นต้นมา แต่ TAE
อาจมีความเสี่ยงที่โครงการผลิตเอทานอลจากมันเส้นต้องล่าช้ากว่าที่คาดการณ์ไว้ทำให้ไม่สามารถเลือกใช้วัตถุดิบได้ตามความเหมาะสม
และทำให้ไม่สามารถบริหารจัดการต้นทุนการผลิตเอทานอลได้อย่างเต็มที่ นอกจากนี้
หากเครื่องจักรในส่วนของการเตรียมมันเส้นดังกล่าวไม่สามารถเดินเครื่องได้ตามข้อกำหนดในสัญญาซื้อขายเครื่องจักรดังกล่าว
TAE อาจมีความเสี่ยงที่จะต้องตั้งค่าเผื่อการด้อยค่าของทรัพย์สิน
ซึ่งอาจส่งผลกระทบต่อผลประกอบการของ TAE ได้ อย่างไรก็ตาม TAE
เชื่อมั่นว่ามีความเป็นไปได้น้อยที่โครงการดังกล่าวจะล่าช้าออกไป
เนื่องจากการปรับปรุงครั้งนี้เป็นการปรับปรุงเพิ่มเติมอุปกรณ์เสริมที่ไม่ใช่อุปกรณ์หลัก

(8) ความเสี่ยงจากผลกระทบต่อสิ่งแวดล้อม

TAE ตระหนักถึงความสำคัญต่อสิ่งแวดล้อม ทั้งมลภาวะอากาศ น้ำเสีย และเสียง โดย TAE
มีการตรวจสอบคุณภาพของอากาศและเสียงเพื่อให้เป็นไปตามมาตรฐานข้อกำหนดของภาครัฐที่กำกับดูแลเรื่องผลกระทบต่อสิ่งแวดล้อมอย่างเข้มงวดและสม่ำเสมอ
ในส่วนของน้ำกากส่า (SPENT WASH) ซึ่งเป็นน้ำเสียที่เกิดจากกระบวนการกลั่นเอทานอลนั้น TAE
มีนโยบายในการนำน้ำกากส่าดังกล่าวมาผ่านกระบวนการบำบัดจนได้มาตรฐานที่กำหนด
และจะไม่ระบายน้ำกากส่าที่ผ่านการบำบัดแล้วลงสู่พื้นที่หรือลำรางสาธารณะตามข้อกำหนดที่เรียกว่า
“ZERO DISCHARGE”

น้ำกากส่าที่เกิดจากกระบวนการกลั่นเอทานอลจะถูกส่งไปบำบัดด้วยระบบการย่อยสลายแบบไม่ใช้ออกซิเจน
(ANAEROBIC DIGESTION) เพื่อย่อยสลายสารอินทรีย์ในน้ำเสียโดยสามารถลดค่า COD และ BOD
ได้ประมาณร้อยละ 70 และ 80 ตามลำดับ และทำให้เกิดก๊าซชีวภาพ (BIOGAS)
ซึ่งสามารถนำไปใช้เป็นเชื้อเพลิงผลิตไอน้ำในกระบวนการผลิตเอทานอลทดแทนการใช้เชื้อเพลิงชนิดอื่นได้
เช่น น้ำมันเตา หรือกะลาปาล์ม เป็นต้น โดยน้ำเสียที่ผ่านการบำบัดจากบ่อผลิตก๊าซชีวภาพ
จะถูกส่งไปกักเก็บไว้ในบ่อพักภายในบริเวณโรงงานซึ่งมีความจุรวมประมาณ 1,260,000
ลูกบาศก์เมตร
และอีกส่วนหนึ่งจะถูกนำไปใช้ในแปลงปลูกพืชที่ทนความเค็มเพื่อช่วยดูดซับน้ำเสียที่บำบัดแล้วดังกล่าว
ในช่วงที่ผ่านมา TAE ไม่เคยถูกดำเนินคดีเกี่ยวกับปัญหาด้านสิ่งแวดล้อม เนื่องจาก TAE
ได้ตระหนักถึงความสำคัญต่อสิ่งแวดล้อมและมลพิษต่างๆ
ที่อาจเกิดขึ้นจากกระบวนการผลิตดังกล่าวข้างต้น นอกจากนี้ TAE
ยังได้รับการรับรองมาตรฐานการจัดการสิ่งแวดล้อม ISO 14001:2004 ในปี 2552
ซึ่งเป็นเครื่องพิสูจน์ได้ว่า TAE มีระบบการจัดการสิ่งแวดล้อมที่ดีและเป็นไปตามมาตรฐานที่กำหนด

(9) ความเสี่ยงจากการปฏิบัติตามเงื่อนไขที่กำหนดไว้ในสัญญากู้ยืมเงินจากสถาบันการเงิน

(9.1)การดำรงอัตราส่วนหนี้สินต่อส่วนของผู้ถือหุ้น (DEBT TO EQUITY RATIO : D/E)
และอัตราส่วนความสามารถ ในการชำระหนี้ (DEBT SERVICE COVERAGE RATIO : DSCR)
ตามที่ธนาคารผู้ให้กู้กำหนด

TAE ได้ทำสัญญากู้ยืมเงินจากธนาคารพาณิชย์แห่งที่ 1
เพื่อใช้ก่อสร้างโรงงานผลิตเอทานอลสายการผลิตที่ 2 เมื่อเดือนกันยายน 2552 ต่อมาเมื่อวันที่ 18
ธันวาคม 2556 TAE ได้ทำการ REFINANCE เงินกู้ที่มีอยู่กับธนาคารพาณิชย์แห่งที่ 1
โดยกู้ยืมเงินจากธนาคารพาณิชย์แห่งที่ 2 ประมาณ 838
ล้านบาทเพื่อนำเงินที่ได้รับไปชำระคืนหนี้ทั้งหมดที่มีอยู่กับธนาคารพาณิชย์แห่งที่ 1
และยังได้รับวงเงินกู้ยืมระยะสั้นในรูปของตั๋วเงินจากธนาคารพาณิชย์แห่งที่ 2 เพิ่มเติมอีก 900
ล้านบาท เพื่อใช้เป็นเงินทุนหมุนเวียนในการซื้อวัตถุดิบ ทั้งนี้ธนาคารพาณิชย์แห่งที่ 2 ได้กำหนดให้
TAE ดำรงอัตราส่วน D/E ไม่เกิน 2 เท่า และอัตราส่วน DSCR ไม่ให้ต่ำกว่า 1.25 เท่า หาก
TAE ไม่สามารถดำรงอัตราส่วนตามเงื่อนไขดังกล่าวอาจเป็นเหตุให้ธนาคารผู้ให้กู้เรียกให้ TAE
ชำระคืนเงินกู้ทั้งหมดทันทีซึ่งอาจส่งผลกระทบต่อสภาพคล่องทางการเงินและการประกอบธุรกิจของ
TAE ในที่สุด ซึ่ง TAE ไม่สามารถดำรงอัตราส่วน DSCR ได้ตามที่กำหนดในปี 2556
แต่ได้รับการผ่อนผันจากธนาคารพาณิชย์แห่งที่ 2 แล้ว ทั้งนี้ TAE
ได้รับการสนับสนุนทางการเงินจากธนาคารพาณิชย์ดังกล่าวเป็นอย่างดีมาโดยตลอด
กอปรกับกำลังขออนุมัติเสนอขายหุ้นสามัญต่อประชาชนทั่วไป
และขออนุมัติเข้าไปเป็นบริษัทจดทะเบียนในตลาดหลักทรัพย์แห่งประเทศไทยในอนาคตซึ่งจะทำให้
TAE
สามารถระดมทุนและมีความสามารถในการกู้ยืมเงินจากสถาบันการเงินเพิ่มขึ้นอีกทางหนึ่งด้วยซึ่งจะทำให้
TAE มีโครงสร้างเงินทุน (CAPITAL STRUCTURE) ที่เหมาะสมยิ่งขึ้น

(9.2) การดำรงสัดส่วนการถือหุ้นของลานนาใน TAE ไม่ให้ต่ำกว่าร้อยละ 50
ของจำนวนหุ้นทั้งหมดตลอดอายุสัญญากู้ยืมเงิน

ธนาคารพาณิชย์แห่งที่ 2 ได้กำหนดเงื่อนไขเกี่ยวกับการดำรงสัดส่วนการถือหุ้นของลานนาใน TAE
ไม่ให้ต่ำกว่าร้อยละ 50 ของจำนวนหุ้นทั้งหมดตลอดอายุสัญญากู้ยืมเงิน TAE
จึงมีความเสี่ยงที่อาจผิดเงื่อนไขตามสัญญากู้ยืมเงิน และทำให้ธนาคารผู้ให้กู้สามารถเรียกให้ TAE
ชำระคืนเงินกู้ยืมทั้งหมด ซึ่งอาจส่งผลต่อสภาพคล่องและการประกอบธุรกิจของ TAE ในที่สุด
หากลานนาจำหน่ายหุ้นที่ตนถืออยู่ใน TAE และทำให้สัดส่วนการถือหุ้นลดลงเหลือน้อยกว่าร้อยละ 50
ของจำนวนหุ้นทั้งหมด
โดยฝ่ายจัดการได้รายงานให้คณะกรรมการลานนาทราบถึงเงื่อนไขที่ต้องดำรงสัดส่วนการถือหุ้นในTAE
ดังกล่าวแล้ว หากลานนามีแผนจะลดสัดส่วนการถือหุ้นใน TAE ในอนาคตก็จะแจ้งให้ TAE
ทราบล่วงหน้าก่อน เพื่อให้ TAE
สามารถเจรจากับธนาคารผู้ให้กู้ในการที่จะปฏิบัติตามเงื่อนไขที่กำหนดในสัญญากู้ยืมเงินได้โดยไม่ผิดสัญญา

(9.3) การที่TAE จะต้องได้รับความยินยอมเป็นลายลักษณ์อักษรจากธนาคารผู้ให้กู้ก่อน
จึงจะสามารถก่อหนี้เพิ่มได้

ธนาคารพาณิชย์แห่งที่ 2 ได้กำหนดเงื่อนไขให้ TAE
ต้องได้รับความยินยอมเป็นลายลักษณ์อักษรจากธนาคารผู้ให้กู้ก่อนจึงจะสามารถก่อหนี้เพิ่มขึ้นได้
ซึ่งอาจส่งผลทำให้ TAE ไม่สามารถจัดหาเงินกู้ยืมจากธนาคารพาณิชย์แห่งอื่นเพิ่มเติมได้ในอนาคต
และอาจส่งผลกระทบต่อสภาพคล่องได้
รวมทั้งอาจเป็นการพึ่งพิงสินเชื่อหลักจากธนาคารพาณิชย์เพียงแห่งเดียว
ซึ่งอาจทำให้มีความเสี่ยงหาก TAE ไม่ได้รับการสนับสนุนทางการเงินจากธนาคารพาณิชย์ดังกล่าว
โดย TAE
ได้พิจารณาเห็นว่าวงเงินกู้ระยะสั้นที่มีอยู่ในปัจจุบันเพียงพอต่อการใช้เป็นเงินทุนหมุนเวียนในกิจการแล้ว
นอกจากนี้ TAE
มีแผนที่จะเสนอขายหุ้นสามัญต่อประชาชนทั่วไปและเข้าจดทะเบียนในตลาดหลักทรัพย์แห่งประเทศไทยในอนาคตอันใกล้นี้ก็จะช่วยทำให้
TAE สามารถจัดหาเงินทุนจากแหล่งอื่นๆ ได้เพิ่มขึ้นในอนาคต

(10) ความเสี่ยงจากการที่ TAE ไม่สามารถจ่ายเงินปันผลให้แก่ผู้ถือหุ้นในอนาคต

ธนาคารพาณิชย์แห่งที่ 2 ได้กำหนดเงื่อนไขว่า TAE จะไม่สามารถจ่ายเงินปันผลให้แก่ผู้ถือหุ้นได้
หาก TAE ไม่สามารถปฏิบัติตามเงื่อนไขที่กำหนดในสัญญากู้ยืมเงินกับธนาคารผู้ให้กู้ เช่น
การดำรงอัตราส่วน D/E และ DSCR การดำรงสัดส่วนการถือหุ้นของลานนา เป็นต้น จะส่งผลทำให้
TAE ไม่สามารถจ่ายเงินปันผลให้แก่ผู้ถือหุ้นซึ่งรวมถึงลานนาได้ โดยTAE
อยู่ระหว่างการขอให้ธนาคารพาณิชย์แห่งที่ 2 พิจารณาปรับเงื่อนไขการดำรงอัตราส่วน DSCR
ให้เหมาะสมต่อไป

1.  ความเสี่ยงจากการพึ่งพิงผู้บริหารหลักในการประกอบธุรกิจ

การที่ผู้บริหารหลักทั้งด้านการผลิตและการขายของ TAE
ล้วนเป็นผู้ที่มีประสบการณ์ในอุตสาหกรรมเอทานอลมานานกว่า 10 ปี ยิ่งไปกว่านั้น TAE
ถือเป็นผู้ผลิตเอทานอลรายแรกที่ได้รับใบอนุญาตเป็นผู้ค้าน้ำมันตามมาตรา 10
แห่งพระราชบัญญัติการค้าน้ำมันเชื้อเพลิง พ.ศ. 2543 จากกรมธุรกิจพลังงาน กระทรวงพลังงาน
จึงทำให้มีความรู้และความชำนาญในอุตสาหกรรมอย่างลึกซึ้ง ตลอดจนมีความสัมพันธ์ที่ดีกับลูกค้าและ
SUPPLIER มาอย่างยาวนานทำให้ผลิตภัณฑ์และบริการของ TAE
ได้รับความเชื่อถือและยอมรับจากลูกค้าที่เป็นผู้ค้าน้ำมันรายใหญ่เป็นอย่างดีมาโดยตลอด TAE
จึงอาจมีความเสี่ยงจากการที่ต้องพึ่งพิงผู้บริหารหลักในการบริหารงาน
หากมีการเปลี่ยนแปลงผู้บริหารหลักดังกล่าวอาจส่งผลกระทบต่อการบริหารงานของ TAE ได้
อย่างไรก็ตามผู้บริหารหลักและบุคลากรส่วนใหญ่ต่างก็ร่วมงานกับ TAE มาตั้งแต่เริ่มก่อตั้ง กอปรกับ
TAE มีนโยบายในการฝึกอบรมพนักงานทุกระดับ
รวมทั้งจัดให้มีการถ่ายทอดประสบการณ์และให้ความรู้เพิ่มเติมแก่พนักงานอย่างต่อเนื่องตลอดมาโดยมีวัตถุประสงค์เพื่อให้พนักงานมีทักษะ
ความรู้ความสามารถ และมีความเข้าใจในงานที่รับผิดชอบอย่างเต็มที่ ยิ่งไปกว่านั้น TAE
มีนโยบายในการส่งเสริมพนักงานแต่ละระดับให้มีความเจริญก้าวหน้าและสามารถเติบโตไปในองค์กรอย่างต่อเนื่อง

2.  ความเสี่ยงจากคดีความของ TAE

TAE มีคดีความกับบริษัทแห่งหนึ่ง (ในฐานะ “โจทก์”) ซึ่งได้ยื่นฟ้องต่อศาลแพ่งเมื่อวันที่ 23
กันยายน 2554 กล่าวหาว่า TAE (ในฐานะ “จำเลย”)
ไม่ปฏิบัติตามสัญญาซื้อขายมันเส้นและบันทึกข้อตกลงซื้อขายมันเส้น โดยเรียกค่าเสียหายจำนวน
186.85 ล้านบาท ต่อมาเมื่อวันที่ 8 พฤศจิกายน 2554 TAE
ได้ยื่นคำให้การและฟ้องแย้งบริษัทดังกล่าวโดยเรียกค่าเสียหายจากบริษัทดังกล่าวจำนวน 82.41
ล้านบาท ปัจจุบันคดีดังกล่าวนั้นอยู่ในขั้นตอนการสืบพยาน หากศาลพิจารณาแล้วเห็นควรให้ TAE
ชำระค่าเสียหายตามจำนวนที่โจทก์เรียกร้องดังกล่าวจะส่งผลกระทบด้านลบต่อทรัพย์สิน
ฐานะทางการเงิน และสภาพคล่องของ TAE อย่างไรก็ตามคณะกรรมการและผู้บริหารของ TAE
มีความเชื่อมั่นว่า TAE จะสามารถชนะคดีได้ โดยทนายความที่ต่อสู้คดีให้แก่ TAE
ได้ให้ความเห็นว่าเมื่อพิจารณาพยานเอกสาร พยานบุคคล และข้อเท็จจริงในคดีแล้ว เห็นว่า TAE
มีแนวโน้มเป็นฝ่ายชนะคดี
เนื่องจากมิได้เป็นฝ่ายผิดสัญญาซื้อขายมันเส้นและบันทึกข้อตกลงซื้อขายมันเส้นดังกล่าวข้างต้นแต่อย่างใด

ความเสี่ยงทางการเงิน

(1) ความเสี่ยงเกี่ยวกับเงินกู้ : ลานนาไม่มีการกู้เงินในรอบปี 2556
    จึงไม่มีความเสี่ยงเกี่ยวกับเงินกู้แต่อย่างใด
    ยกเว้นบริษัทย่อยสองแห่งที่มีการกู้เงินมาใช้เป็นเงินทุนหมุนเวียนในการดำเนินงานดังนี้

    1.  บริษัท ไทยอะโกร เอ็นเนอร์ยี่ จำกัด (มหาชน)
        บริษัทย่อยในประเทศไทยซึ่งมีการกู้ยืมเงินทั้งระยะสั้นและระยะยาวโดยได้รายงานไว้ในความเสี่ยงด้านธุรกิจเอทานอลแล้ว

    2.  PT. SINGLURUS PRATAMA บริษัทย่อยในประเทศอินโดนีเซีย ซึ่งมีเงินกู้ระยะสั้นคงค้าง
        ณ วันสิ้นปี 2556 จำนวน 4.8 ล้านดอลล่าร์สหรัฐอเมริกา
        โดยที่เป็นการกู้ยืมเงินในช่วงสั้นๆ ตามอัตราดอกเบี้ยในท้องตลาดในขณะที่กู้
        จึงไม่มีความเสี่ยงจากการเปลี่ยนแปลงอัตราดอกเบี้ยในอนาคตมากนัก

(2) ความเสี่ยงเกี่ยวกับเงินลงทุนในต่างประเทศ :
    ลานนามีเงินลงทุนในบริษัทย่อยและบริษัทร่วมในต่างประเทศเป็นสกุลดอลลาร์สิงคโปร์,
    ดอลลาร์สหรัฐอเมริกาและรูเปียะห์อินโดนีเซีย
    ซึ่งเป็นการลงทุนระยะยาวที่ไม่ทราบกำหนดเวลาที่แน่นอนจึงไม่ได้ป้องกันความเสี่ยงไว้ในปัจจุบัน
    หากทราบกำหนดเวลาที่จะยกเลิกการลงทุนดังกล่าวก็สามารถป้องกันความเสี่ยงได้ในเวลาที่เหมาะสม

(3) ความเสี่ยงเกี่ยวกับอัตราแลกเปลี่ยนเงินตราต่างประเทศ :
    ลานนามีรายได้จากการขายถ่านหินเป็นเงินบาท
    ส่วนการซื้อถ่านหินมาจำหน่ายจะซื้อเป็นเงินดอลลาร์สหรัฐอเมริกา
    ในขณะที่บริษัทย่อยในประเทศอินโดนีเซียมีรายได้จากการขายถ่านหินเป็นดอลลาร์สหรัฐอเมริกาแต่ค่าใช้จ่ายในการดำเนินงานจะชำระเป็นดอลลาร์สหรัฐอเมริกาและรูเปี๊ยะห์อินโดนีเซีย
    ส่วนบริษัทร่วมในประเทศสิงคโปร์มีรายได้เป็นดอลลาร์สหรัฐอเมริกา
    แต่ค่าใช้จ่ายดำเนินงานจะชำระเป็นดอลลาร์สหรัฐอเมริกาและดอลลาร์สิงคโปร์
    ทำให้ลานนาและบริษัทในเครือมีความเสี่ยงเกี่ยวกับอัตราแลกเปลี่ยนเงินตราต่างประเทศตามการเปลี่ยนแปลงค่าเงินสกุลต่างๆ
    ดังกล่าวข้างต้น ซึ่งได้ลดความเสี่ยงโดยการทำสัญญาซื้อขายเงินตราต่างประเทศล่วงหน้า
    (FORWARD EXCHANGE CONTRACTS)
    เมื่อมีรายการดังกล่าวเกิดขึ้นและหรือนำเงินตราต่างประเทศที่ได้รับเป็นสกุลดอลลาร์สหรัฐอเมริกาฝากเข้าบัญชีที่ลานนาเปิดไว้กับธนาคารพาณิชย์ต่างๆ
    เพื่อใช้ชำระค่าถ่านหินและหรือรายการอื่นที่เป็นเงินตราต่างประเทศในอนาคต
    ซึ่งที่ผ่านมายังสามารถบริหารจัดการเกี่ยวกับอัตราแลกเปลี่ยนเงินตราต่างประเทศได้ในระดับที่น่าพอใจและยังไม่ส่งผลกระทบกับลานนาและบริษัทย่อยอย่างมีนัยสำคัญ

ปัจจัยอื่นที่มีผลกระทบต่อการตัดสินใจลงทุน

-   ที่ประชุมวิสามัญผู้ถือหุ้นครั้งที่ 1/2556 เมื่อวันที่ 18 กันยายน 2556
    ได้มีมติอนุมัติแผนการนำบริษัท ไทย อะโกร เอ็นเนอร์ยี่ จำกัด (มหาชน) (“TAE”)
    ซึ่งเป็นบริษัทย่อยที่ประกอบธุรกิจผลิตและจำหน่ายเอทานอลเป็นเชื้อเพลิง
    เข้าจดทะเบียนในตลาดหลักทรัพย์แห่งประเทศไทย (SPIN-OFF PLAN)
    โดยเสนอขายหุ้นสามัญเพิ่มทุนของ TAE เองจำนวน 200,000,000 หุ้น และนำหุ้นสามัญ TAE
    ที่ลานนาถืออยู่เดิมจำนวน 96,037,733 หุ้น รวมทั้งสิ้น 296,037,733 หุ้น
    เพื่อนำออกจำหน่ายให้แก่ประชาชนทั่วไปเป็นครั้งแรก (INITIAL PUBLIC OFFERING)
    จำนวน 191,000,000 หุ้นคือคิดเป็นร้อยละ65.42
    ของจำนวนหุ้นที่เสนอขายและจำหน่ายให้ผู้ถือหุ้นของลานนาตามสัดส่วนการถือหุ้นในลานนา
    (PRE-EMPTIVE RIGHT) จำนวน 105,037,733 หุ้นคิดเป็นร้อยละ 35.48
    ของหุ้นที่เสนอขายเพื่อนำเงินที่ได้รับไปใช้ในการลงทุนเพิ่มประสิทธิภาพด้านการผลิตและจำหน่ายเอทานอลและใช้เป็นเงินทุนหมุนเวียนในอนาคต
    คาดว่าจะเกิดรายการในปี 2557

-   นอกจากรายการดังกล่าวข้างต้นแล้วลานนาและบริษัทย่อยไม่มีพันธะผูกพันใดๆ
    เกี่ยวกับการออกหุ้น ใบสำคัญแสดงสิทธิ หลักทรัพย์แปลงสภาพ
    หุ้นกู้หรือตราสารหนี้อย่างอื่นคงค้างทั้งในปัจจุบันและอนาคตตลอดจนไม่มีเหตุการณ์ผิดปกติร้ายแรงหรือเหตุการณ์สำคัญที่อาจจะมีผลกระทบต่อฐานะการเงินและผลการดำเนินงานของลานนาและบริษัทย่อยในอนาคตอย่างมีนัยสำคัญ

ที่ดิน อาคารและอุปกรณ์

+------------------------------+-------+------------+-----------------+
| ประเภท/ลักษณะทรัพย์สิน           | ผู้ถ    | วัตถุประสงค์  | มูลค่าตามบัญชี      |
|                              | ือครอง |            |                 |
|                              |       |            | ณ วันที่ 31 ธันวาคม |
|                              |       |            | 2556            |
|                              |       |            |                 |
|                              |       |            | (หน่วย : ล้านบาท) |
+------------------------------+-------+------------+-----------------+
| -   ที่ดินและส่วนปรับปรุงที่ดิน       |       |            |                 |
+------------------------------+-------+------------+-----------------+
| (1) ศูนย์จำหน่ายถ่านหินอยุธยา      | LANNA | คลังส       | 180.00          |
|                              |       | ินค้าและศูนย์จ |                 |
| เนื้อที่ 31 ไร่ 29 ตารางวา        |       | ำหน่ายถ่านหิน |                 |
+------------------------------+-------+------------+-----------------+
| (2) เหมืองอินโดนีเซีย (แหล่งที่ 3)  | SGP   | ทำ         | 17.26           |
|                              |       | เหมืองถ่านหิน |                 |
+------------------------------+-------+------------+-----------------+
| (3) จังหวัดสุพรรณบุรี             | TAE   | ต          | 156.74          |
|                              |       | ั้งโรงงานผลิต |                 |
+------------------------------+-------+------------+-----------------+
| เนื้อที่ 1,414 ไร่ 47 ตารางวา     |       | เอทานอล    |                 |
+------------------------------+-------+------------+-----------------+
| -   อาคารและสิ่งปลูกสร้าง        |       |            |                 |
+------------------------------+-------+------------+-----------------+
| (1) ศูนย์จำหน่ายถ่านหินอยุธยา      | LANNA | คลังส       | 5.26            |
|                              |       | ินค้าและศูนย์จ |                 |
|                              |       | ำหน่ายถ่านหิน |                 |
+------------------------------+-------+------------+-----------------+
| (2) เหมืองอินโดนีเซีย (แหล่งที่ 1)  | LHI   | ทำ         | 26.71           |
|                              |       | เหมืองถ่านหิน |                 |
+------------------------------+-------+------------+-----------------+
| (3) เหมืองอินโดนีเซีย (แหล่งที่ 3)  | SGP   | ทำ         | 341.42          |
|                              |       | เหมืองถ่านหิน |                 |
+------------------------------+-------+------------+-----------------+
| (4) โรงงานผลิตเอทานอล         | TAE   | ผลิตเอทานอล | 211.66          |
+------------------------------+-------+------------+-----------------+
| -   เครื่องจักรและอุปกรณ์         |       |            |                 |
+------------------------------+-------+------------+-----------------+
| (1) ศูนย์จำหน่ายถ่านหินอยุธยา      | LANNA | คลังส       | 11.54           |
|                              |       | ินค้าและศูนย์จ |                 |
|                              |       | ำหน่ายถ่านหิน |                 |
+------------------------------+-------+------------+-----------------+
| (2) เหมืองอินโดนีเซีย (แหล่งที่ 1)  | LHI   | ทำ         | 111.83          |
|                              |       | เหมืองถ่านหิน |                 |
+------------------------------+-------+------------+-----------------+
| (3) เหมืองอินโดนีเซีย (แหล่งที่ 3)  | SGP   | ทำ         | 145.33          |
|                              |       | เหมืองถ่านหิน |                 |
+------------------------------+-------+------------+-----------------+
| (4) โรงงานผลิตเอทานอล         | TAE   | ผลิตเอทานอล | 1,304.95        |
+------------------------------+-------+------------+-----------------+
| -   ที่ดินอา                    |       |            |                 |
| คารและอุปกรณ์ระหว่างจัดซื้อ/ก่อสร้าง |       |            |                 |
+------------------------------+-------+------------+-----------------+
| (1) เหมืองอินโดนีเซีย (แหล่งที่ 1)  | LHI   | ทำ         | 3.28            |
|                              |       | เหมืองถ่านหิน |                 |
+------------------------------+-------+------------+-----------------+
| (2) เหมืองอินโดนีเซีย (แหล่งที่ 3)  | SGP   | ทำ         | 116.76          |
|                              |       | เหมืองถ่านหิน |                 |
+------------------------------+-------+------------+-----------------+
| (3) โรงงานผลิตเอทานอล         | TAE   | ผลิตเอทานอล | 466.67          |
+------------------------------+-------+------------+-----------------+
| หมายเหตุ : LANNA = บริษัท       |       |            |                 |
| ลานนารีซอร์สเซส จำกัด (มหาชน),  |       |            |                 |
| LHI = PT.LANNA HARITA        |       |            |                 |
| INDONESIA                    |       |            |                 |
|                              |       |            |                 |
| TAE = บริษัท ไทย อะโกร         |       |            |                 |
| เอ็นเนอร์ยี่ จำกัด (มหาชน), SGP = |       |            |                 |
| PT.SINGLURUS PRATAMA         |       |            |                 |
+------------------------------+-------+------------+-----------------+

LANNA และบริษัทย่อยเป็นผู้ถือกรรมสิทธิ์ในทรัพย์สินอันได้แก่ที่ดิน อาคาร
และเครื่องจักรอุปกรณ์ที่ใช้ในการประกอบธุรกิจ
โดยทรัพย์สินทุกรายการไม่ติดภาระผูกพันแต่อย่างใดทั้งสิ้น ยกเว้นที่ดิน อาคาร
เครื่องจักรและอุปกรณ์บางส่วนของ TAE ซึ่งมีมูลค่าสุทธิตามบัญชี 1,198.70 ล้านบาท
ติดภาระผูกพันเป็นหลักทรัพย์ค้ำประกันการจำนองไว้กับธนาคารพาณิชย์
ซึ่งเป็นผู้ให้การสนับสนุนเงินกู้และสินเชื่อเพื่อใช้ในการก่อสร้างโรงงานผลิตเอทานอลและใช้เป็นเงินทุนหมุนเวียน

ณ วันที่ 31 ธันวาคม 2556 LANNAมีอสังหาริมทรัพย์เพื่อการลงทุนซึ่งส่วนใหญ่เป็นที่ดินเหมืองป่าคา
จังหวัดลำพูนที่หมดสัมปทานและหยุดการทำเหมืองถ่านลิกไนต์แล้วมีมูลค่าสุทธิตามบัญชีรวมทั้งสิ้นประมาณ
34.73 ล้านบาท ซึ่งอยู่ระหว่างการจำหน่ายออกไปโดย
คาดว่ามูลค่าสุทธิที่จะได้รับในอนาคตจะสูงกว่ามูลค่าสุทธิตามบัญชี
จึงมิได้ตั้งสำรองเผื่อการด้อยค่าไว้ในบัญชีแต่อย่างใด

สัมปทานเหมืองแร่

บริษัทย่อยในประเทศอินโดนีเซียได้ประเมินปริมาณสำรองถ่านหินตามมาตรฐาน THE AUSTRALIAN
CODE OF REPORTING OF EXPOLRATION RESULTS, MINERAL RESOURCES AND ORE
RESESION (“JORC”) ซึ่งเป็นมาตรฐานที่ได้รับการยอมรับตามสากลทั่วโลก

-   PT. LANNA HARITA INDONESIA
    ซึ่งเป็นบริษัทย่อยที่ได้รับอนุญาตสัมปทานเหมืองถ่านหินในประเทศอินโดนีเซีย (COAL
    CONTRACT OF
    WORK)จากรัฐบาลแห่งประเทศอินโดนีเซียให้ทำการสำรวจขุดและจำหน่ายถ่านหิน ณ
    แหล่งตานาห์เมร่าห์ (TANAH MERAH) อำเภอซามารินดา (SAMARINDA) และอำเภอคูเตย
    (KUTAI) จังหวัดกาลิมันตันตะวันออก ประเทศอินโดนีเซีย ในอาณาเขตพื้นที่ 30,018
    เฮกตาร์หรือประมาณ 187,612.5 ไร่ มีกำหนดเวลา 30 ปี ตั้งแต่ปี 2544 จนถึงปี 2574
    ยังมีปริมาณสำรองของถ่านหินที่ทำเหมืองได้ (PROVEN PESERVES) อีกประมาณ 64 ล้านตัน
    โดยจะต้องจ่ายค่าผลประโยชน์ (ROYALTY)
    เพื่อตอบแทนแก่รัฐบาลแห่งประเทศอินโดนีเซียในอัตราร้อยละ 13.50 ของราคาขาย

-   PT. SINGLURUS PRATAMA
    ซึ่งเป็นบริษัทย่อยที่ได้รับอนุญาตสัมปทานเหมืองถ่านหินในประเทศอินโดนีเซีย (COAL
    CONTRACT OF WORK)
    จากรัฐบาลแห่งประเทศอินโดนีเซียให้ทำการสำรวจขุดและจำหน่ายถ่านหินในเขตอำเภอคูเตย
    จังหวัดกาลิมันตันตะวันออก ประเทศอินโดนีเซีย ในอนาคตเขตพื้นที่ 24,760 เฮกตาร์
    หรือประมาณ 154,750 ไร่ มีกำหนดเวลา 30 ปี ตั้งแต่ปี 2552 จนถึงปี 2582
    คาดว่ายังมีปริมาณสำรอง (PROVEN PESERVES) ประมาณ 45 ล้านตัน
    โดยจะต้องจ่ายค่าผลประโยชน์ (ROYALTY)
    เพื่อตอบแทนแก่รัฐบาลแห่งประเทศอินโดนีเซียในอัตราร้อยละ 13.50 ของราคาขาย

ในปี 2554 บริษัทแห่งหนึ่งกล่าวหาว่าบริษัทย่อยแห่งหนึ่งไม่ปฏิบัติตามสัญญาซื้อขายมันเส้นฉบับลงวันที่
21 มกราคม 2554 และบันทึกข้อตกลงฉบับลงวันที่ 29 เมษายน 2554
โดยได้ฟ้องเป็นคดีแพ่งต่อศาลแพ่งกรุงเทพใต้เมื่อวันที่ 23 กันยายน 2554
เพื่อเรียกค่าเสียหายจำนวน 186.9
ล้านบาทซึ่งบริษัทย่อยได้ยื่นคำให้การและฟ้องแย้งโดยเรียกค่าเสียหายจำนวน 82.40 ล้านบาท
เมื่อวันที่ 8 พฤศจิกายน 2554 ขณะนี้คดียังอยู่ในระหว่างการพิจารณาของศาลแพ่งซึ่งเป็นศาลชั้นต้น
โดยทนายความของบริษัทย่อยมีความเห็นว่าบริษัทย่อยมิได้เป็นฝ่ายผิดนัดผิดสัญญาข้างต้นแต่อย่างใด
และมีทางที่จะชนะคดีโดยไม่มีผลเสียหายที่เป็นสาระสำคัญต่อบริษัทย่อยดังกล่าว

ความเป็นมา : บริษัท ลานนารีซอร์สเซส จำกัด (มหาชน) เดิมชื่อ บริษัท ลานนาลิกไนต์ จำกัด (มหาชน) ทะเบียนเลขที่ 0107535000397 (เดิมเลขที่ บมจ. 72) ได้จดทะเบียนจัดตั้งบริษัทจำกัดเมื่อวันที่ 4 ตุลาคม 2528 และได้จดทะเบียนแปรสภาพเป็นบริษัทมหาชนจำกัดเมื่อวันที่ 29 ธันวาคม 2535 โดยได้รับอนุญาตเป็นบริษัทจดทะเบียนให้นำหุ้นสามัญเข้าซื้อขายในตลาดหลักทรัพย์แห่งประเทศไทยเมื่อวันที่ 12 กรกฎาคม 2537 โดยถูกจัดให้อยู่ในกลุ่มทรัพยากร หมวดพลังงานและสาธารณูปโภค และเมื่อวันที่ 17 พฤษภาคม 2544 ได้จดทะเบียนเปลี่ยนชื่อบริษัทใหม่เป็นบริษัท ลานนารีซอร์สเซส จำกัด (มหาชน) 

สำนักงานใหญ่ : 888/99 ชั้น 9 อาคารมหาทุนพลาซ่า ถนนเพลินจิต แขวงลุมพินี เขตปทุมวัน
กรุงเทพมหานคร 10330 โทร. 0-2253-8080, 0-2253-6820 โทรสาร 0-2253-6822,
0-2253-5014 Website : www.lannar.com

Email Address : lanna@lannar.com

สำนักงานสาขา : ศูนย์จำหน่ายถ่านหินอยุธยา เลขที่ 108 หมู่ที่ 1 ตำบลคลองสะแก
อำเภอนครหลวง จังหวัดพระนครศรีอยุธยา โทร. 035-724158 โทรสาร 035-724158

ประเภทธุรกิจ : บริษัทฯ ประกอบธุรกิจ 2 ประเภท ดังนี้

(1) SOLID FUEL :
    ประกอบธุรกิจผลิตและจำหน่ายถ่านหินทั้งในประเทศและต่างประเทศเป็นธุรกิจหลัก

(2) LIQUID BIO-FUEL :
    ประกอบธุรกิจผลิตและจำหน่ายเอทานอลเพื่อใช้เป็นเชื้อเพลิงเป็นธุรกิจรอง

ทุนจดทะเบียนและทุนที่เรียกชำระแล้ว : บริษัทฯ มีทุนจดทะเบียนเป็นหุ้นสามัญจำนวน
524,999,679 หุ้น มูลค่าหุ้นที่ตราไว้หุ้นละ 1.- บาท คิดเป็นมูลค่าทั้งสิ้น 524,999,679 บาท
ซึ่งได้เรียกชำระเต็มมูลค่าแล้ว

นายทะเบียนหุ้น : บริษัทศูนย์รับฝากหลักทรัพย์ (ประเทศไทย) จำกัด ตั้งอยู่เลขที่ 62
อาคารตลาดหลักทรัพย์แห่งประเทศไทย ถนนรัชดาภิเษก เขตคลองเตย กรุงเทพมหานคร 10110
โทร. 0-2229-2000 โทรสาร 0-2654-5649

ผู้สอบบัญชี : นางสายฝน อินทร์แก้ว ผู้สอบบัญชีรับอนุญาตทะเบียน เลขที่ 4434 และหรือนายวิชาติ โลเกศกระวี ผู้สอบบัญชีรับอนุญาตทะเบียนเลขที่ 4451 และหรือนางสาวศิริวรรณ สุรเทพินทร์ ผู้สอบบัญชีรับอนุญาตทะเบียนเลขที่ 4604 แห่งบริษัทสำนักงาน อีวาย จำกัด (ชื่อเดิม : บริษัท สำนักงาน เอินส์ท แอนด์ ยัง จำกัด) ตั้งอยู่เลขที่ 193/136-137 อาคารเลครัชดา ชั้น 33 ถนนรัชดาภิเษก คลองเตย กรุงเทพมหานคร 10110 โทร : 0-2264-0777 โทรสาร : 0-2264-0789-90 เว็บไซต์ : www.ey.com 

ที่ปรึกษากฎหมาย : บริษัท สำนักงานกฎหมาย ธรรมนิติ จำกัด ตั้งอยู่เลขที่ 2/4
อาคารนายเลิศทาวเวอร์ ถนนวิทยุ แขวงลุมพินี เขตปทุมวัน กรุงเทพมหานคร 10330 โทร.
0-2252-1260 โทรสาร 0-2252-1104